qundao/data-zh-poetry huggingface dataset:
九月一日怀梁友兰不至
作者：张愖
朝代：明
体裁：五言律诗

两日春风话，清秋喜更陪。好诗方满壁，佳节复登台。灯火宵堪续，轩车雨不来。惟应对摇落，东望亦裴回。
南园庄
作者：张愖
朝代：明
体裁：七言律诗

潇洒南园一亩庄，频年种艺学柴桑。闭门花雨莺啼过，捲幔薰风燕入忙。红叶但书酤酒券，白云长护采蔬筐。秋成颇为山田薄，餐过东篱菊数行。
即事二首·其一
作者：张愖
朝代：明
体裁：古风

南园夏日长，清阴蔽亭皋。虚檐鸟雀噪，隔水玄蝉号。眷彼两文禽，振浴回塘坳。脩翎激晴波，和鸣声交交。我欲弄此鸟，惜哉无轻桡。惝恍发长叹，展翮巳翀霄。盼盼形影绝，徙倚徒烦劳。
即事二首·其二
作者：张愖
朝代：明
体裁：古风

高桐倚崇冈，托根金井西。交柯结层阴，上与浮云齐。仪凤久不至，众鸟安敢栖。烈烈爨下声，惜哉知音稀。
和梁士平江北见寄
作者：张愖
朝代：明
体裁：七言律诗

先生碧眼惯看天，最爱江湖景豁然。佳句远寻流水外，短筇閒拄白鸥边。夕阳茅屋谁沽酒，明月芦花好放船。二十年前旧游路，因君怅望立寒烟。
四月三日
作者：张愖
朝代：明
体裁：七言律诗

未尽伤春酒一杯，微风吹雨又南来。浮云心事何曾定，逝水年华更不回。数尺粉梢添稚竹，一帘香叶长高槐。博山无火清薰度，何处蔷薇昨夜开。
寄静者
作者：张愖
朝代：明
体裁：七言律诗

种得园成鬓已华，葛巾风致胜乌纱。坐来半月层城雨，吟遍今春几径花。野外渔樵閒作客，云中鸡犬自为家。红尘隔水多游骑，应指垂杨羡钓查。
春日有感
作者：张愖
朝代：明
体裁：古风

桐琴横床鹤剑立，人对青山春寂寂。素衣独舞东风前，古弦重张弹未得。罢援惆怅起悲歌，美人皎皎凌江波。梅花欲开隔窗语，雨声一夜春寒多。
清明日感怀
作者：张愖
朝代：明
体裁：七言律诗

自入春来不肯晴，几番风雨逼清明。病馀蓬巷又花落，人静茆堂惟燕声。川路久无舟可涉，石田方叹犊难耕。松楸望望何时埽，满眼新烟空泪横。
病中
作者：张愖
朝代：明
体裁：七言律诗

共言人事能催老，一病催人老亦成。已信百年如转烛，肯教方寸若悬旌。青灯夜雨头新白，黄菊秋风眼暂明。寂寂草堂谁慰遣，坐看山鸟下阶行。
赠天童诗僧让公
作者：张愖
朝代：明
体裁：七言律诗

自闻方外说天童，梦绕青山廿里松。珍重能诗老支遁，寻常结社胜炉峰。传书度海朝凭鹤，击钵临江夜扰龙。今日东风花县里，解衣留偈得从容。
点灯行
作者：张慎言
朝代：明
体裁：古风

旦夕敌无事，主将气益骄。剥士到骨髓，阊阖深且高。侧闻河曲贼，强半皆吾曹。首祸者为谁，曩时弄笔刀。点灯子副之，主贰岂智骁。婴城徒自守，掘鼠成坑壕。今者我为政，盟歃互相邀。杀此复何有，不如使其逃。边鄙匪昨日，原野空萧条。颇闻汾水南，不独财赋饶。我曹为中权，纵贼为前茅。主将为后劲，河上乎逍遥。兵贼如期会，踵接乎掠钞。辎重嫌纨绮，轻赍爱镪镠。深闺索静女，盈盈姝且妖。自下所骑马，且为控马镳。跪以孝主将，色货罗周遭。主将恣所择，馀则赐诸僚。媚之以温语，日酬儿辈劳。狰狞良可憎，被服皆罗绡。赤鲸与紫凤，曲折绣云涛。嗟此珠宫物，徒以被獍枭。衷其衵若裈，部伍相矜嫽。婉彼清扬者，鱼服垂纤腰。螓首戴兜鍪，柔荑挽辔鞘。缃钩穿镫银，瓠犀啖腥臊。陋者策疲驴，娟者马则臕。陋者供昼炊，娟者同渊宵。嬲杂□日月，光气为之消。娥娥红妆妇，青丝玉作搔。沉沉闺閤秀，娇未咏桃夭。何以罹兹祸，似是业所招。贼乃诡曰兵，伪建大将旄。兵又诡曰贼，民敢犯秋毫。贼尚且狼顾，恐兵尾其尻。兵则何所忌，歌舞侑酕醄。我民耳目乱，呼天但号咷。矢炮不敢发，斗酒不敢邀。哭愬中丞公，赤子真嗷嗷。宁可死贼手，无烦方与召。
石塘白云洞
作者：张慎言
朝代：明
体裁：古风

长溪泊水交潺湲，层叠转岫泛崇岩。川谷径复不可度，容矞偕云与间关。薄寒中人暾始煜，荏苒云华稠可匊。不知羽化者阿谁，深锁云霞满石屋。拨云人屋搜云根，其中乃有灵蜕存。湾环窈窕不敢进，喷薄森沉若吐吞。元气淋漓半作水，漱之清冽甘如醴。胸怀落落不可名，人能饵之长不死。半始英英流层阿，潋滟葱茏相戛摩。俄看缭绕抟羊角，回翔仍复绿文波。恍惚沉吟我良久，乃悟非无亦非有。不知此云生于空，又复非空生谷口。我携我友字子丹，其子绰约癯且寒。手斸云根置怀袖，云可鬻熟充朝飧。
过洹水将入里有怀长安故人
作者：张慎言
朝代：明
体裁：七言律诗

洹水才过丹水流，客愁争似水悠悠。汀洲绿映征袍浅，桃李香迎语鸟柔。耽静计将书卒岁，怀人岂但日三秋。归来乡里都如故，晚计方思马少游。
听莺曲
作者：张憬
朝代：明

默坐湘帘垂，啼莺在高枝。初啼君已去，再啼君不知。
挽宋龙州先生
作者：张憬
朝代：明

慄慄北风劲，百草腓且僵。白日失中舍，惨澹寒无光。漫漫愁思多，激烈歌声长。浮云结重阴，俛仰内自伤。挥剑出长坂，我马玄以黄。川流移东溟，葵藿倾太阳。端居顾安适，谁能履周行。崔崔玉山冈，孤坟郁苍苍。猗猗蕙兰花，千古含芬芳。
秋日宴海昌硖石东山
作者：张憬
朝代：明

东山此日会儒英，霜落天高秋气清。风度钟声诸刹近，云开日色两峰晴。葛洪井上烟霞古，顾况台前草树平。临眺不须论往事，故乡回首独含情。
送友之京
作者：张憬
朝代：明
体裁：五言律诗

金气应高秋，怜君复远游。天涯冠盖士，云里帝王州。雁下孤烟断，帆行落日收。吾兄淹宦久，为报别离愁。
登岱
作者：张懋忠
朝代：明
体裁：七言律诗

天门双控郁青葱，竹杖西来礼太空。削玉几时留汉策，探碑千载识秦功。晴光近指扶桑日，紫气遥连碣石风。七十二君今寂寞，水帘不尽野花红。
游上塔
作者：张懋贤
朝代：明
体裁：五言律诗

舍利光存不，回峦试一登。扪萝云在袜，汲井月随绳。直拂乌岩坐，狂呼玉几凭。十年游览兴，今日为君乘。
六丑·舟自桃源抵天妃闸
作者：张戬
朝代：明
体裁：词

正扁舟兀坐，听万斛、涛声腾沸。倚蓬试看，似黄云天上坠。一片千里。来自昆仑顶，奔流到海，任虬龙飞舞，纵横出没淩空际。才发桃源，便来闸口，轻帆片时南矣。望淮阴旧堞，烟树摇曳。胸中豪气。饮浊醪不醉。击楫中流，乘风破浪，何年得快吾意。问苍天，总不对、止堪睡，愁无极、竟难成寐。但彻夜、两岸西风似咽，故惊人耳。鸡初唱、披衣而起。见芦花、晓月横前浦，秋光如洗。
四时花·孜孜
作者：张戬
朝代：明
体裁：词

翠幕光沉，银床响绝，幽幽洞户清悄。朦胧见、西南月小。屋梁落处，困腾腾、只道人归早。凉飔爽气侵山枕，日华生彩云垂照。念此情深，苍穹黄壤，也须分晓。梦回满面啼痕，总为伊、寒衾常抱。眠不是、起来闲靠。纵然无谓，也胜似、醒处空烦恼。记来梦里孜孜地，怪鸡声一霎催觉。便挨清宵如年永，晓来愁、怎丢掉。
小重山·过瓜步驿
作者：张戬
朝代：明
体裁：词

浪迹年年叹未收。重过瓜步驿、忆同游。垂杨何处系扁舟。长江水，依旧向东流。寂寞转添愁。闲鸥随浪影自悠悠。斜阳尽处远山浮。西风里，无数蓼花秋。
潇湘逢故人慢·感怀
作者：张戬
朝代：明
体裁：词

清明过了，正路迷芳草，树老啼鹃。叹欲去、春难买，任教风里，乱撒榆钱。伤情何似，向南湖、问取婵娟。怎犹是、武陵旧路，都成冷雾荒烟。人难见。何处觅、把前情，心头一想茫然。纵有信谁传。叹别绪空题，锦字花笺。要忘此意，只除是、梦里尊前。便留得、朱颜常在，何堪似水流年。
鹧鸪天·咏风
作者：张戬
朝代：明
体裁：词

才向江头送别离。又来陌上促春归。残花尚自迷人眼，短草犹能没马蹄。朝雨过，暮云飞。倚阑相对恨依依。无情杨柳还吹绿，应解为人染鬓丝。
和洪启进游崆峒岩
作者：张所学
朝代：明

补天馀石落芳洲，别墅空同与世浮。青璧玲珑誇绝胜，红尘绵眇更清幽。金茎承露传千古，玉乳流丹历万秋。百里桑麻郊外见，满城云锦镜中收。登山石子曾遗食，涉水田单为解裘。最喜使君追往辙，闾阎相爱此遨游。
秋雨怀夏彝仲
作者：张所见
朝代：明
体裁：五言律诗

兀坐清秋夜，潇潇况雨天。故人千里外，杯酒一灯前。旅雁悲长塞，寒溪吼老泉。何时明月下，肯掉子猷船。
寄许澜伯
作者：张扆
朝代：明

水泊山栖分自甘，我留君去意何堪。几回雨雪三槎上，强半莺花五坞南。宰木空惭归远梦，扁舟犹忆载余酣。从今莫惜频相顾，灯火虚斋迟笑谈。
客至
作者：张承
朝代：明

茅屋三两间，草草避风雨。客来不入门，坐爱千年树。
石门山
作者：张承仁
朝代：明
体裁：七言律诗

峰岚中断一门开，江海分流到此回。瑶草何年生涧壑，烟霞终日护亭台。关门尚识青牛去，人世难逢白鹤来。试借玉箫吹海月，双凫应见老天台。
奉送冯南江先生谪戍雷阳
作者：张承宪
朝代：明
体裁：五言律诗

明时道不偶，万里去投荒。白发情堪恋，黄河路转长。哲人多险难，谏草自辉光。会见金鸡诏，先衔到海乡。
乙未中秋无月
作者：张拙
朝代：明

九夏全无雨，中秋独结云。阴晴终日变，明暗倏时分。胜地谁开宴，良朋自失群。飘摇金粟尽，把盏若为醺。
仲秋下浣同周砚农过漱石轩看叶梅廊留饮即事
作者：张拙
朝代：明

幽赏无如酒共诗，朋欢相对复何之。双螯正美兼鲈脍，晚桂生香先菊卮。述纪新闻因有果，悦敦亲戚话无枝。空庭石立堪呼丈，漱揽云烟傍曲篱。
偶集芜园次韵二首
作者：张拙
朝代：明

为爱君家石上苔，抱琴时过两三回。秋花恋蝶风前舞，野鹤栖云竹外来。何处桃源堪问渡，此间蓬岛足衔杯。情深子建还相契，童稚开关总不猜。
偶集芜园次韵二首·其一
作者：张拙
朝代：明

为爱君家石上苔，抱琴时过两三回。秋花恋蝶风前舞，野鹤栖云竹外来。
偶集芜园次韵二首·其二
作者：张拙
朝代：明

何处桃源堪问渡，此间蓬岛足衔杯。情深子建还相契，童稚开关总不猜。
次日同夏若时陪叶梅廊过集式谷堂即事
作者：张拙
朝代：明

秋深夹路起凉烟，步入迁莺别有天。散诞形骸无俗韵，流连笑语得清缘。摘来篱豆供鲜荚，买到鲈鱼不问筌。一室羲皇真意在，萧骚霜鬓各忘年。
次曹诵芬韵和沙定峰城南度夏元韵
作者：张拙
朝代：明

天涯游倦返征车，爱僻来从茂草居。静对山光能悦鸟，閒临水色不惊鱼。清风有意来松径，皓月多情恋竹卢。咫尺相亲谁似我，饱看良友满床书。
次笪在辛韵
作者：张拙
朝代：明

纳凉何处避尘埃，步入深林暑气回。尚有幽花随地放，何妨麋鹿隔溪来。风生两腋频尝茗，愁破千重数举杯。调合自能高百世，诗成还让建安才。
次韵题深柳堂赠陈楼东
作者：张拙
朝代：明

万轴缃芸绿野堂，幽禽争集远康庄。窗边流水穿欹枕，村外归云护短墙。密叶似含清露重，柔条疑带晚风长。渔樵或过抛书卷，小立柴门问雨旸。
游贾氏园
作者：张拱辰
朝代：明

莫嫌岁晚看花迟，到我来时有紫薇。谩捲轻罗当新酒，明朝风急恐离披。
鸡鸣山
作者：张拱辰
朝代：明

鸡鸣山下凝双眼，不见鸡鸣空断桥。寂寂葩园谁稷黍，伫随流水恨前朝。
乐圃林馆六首
作者：张掞
朝代：明

园池虽市邑，幽僻绝尘缘。水活元通港，荷稀不碍船。竹阴迷灶药，雨气慢琴弦。试检床头稿，新来益几篇。结屋浑依水，为扉半是柴。雨红花落槛，地碧藓铺阶。去住梁间燕，公私水际蛙。清游多感慨，浊酒始开怀。方池居囿右，幽隐足游观。叠石花成岸，涂丹曲作栏。鹅游同腕法，鸑舞按琴弹。清事无时废，歌成拟《考槃》。林密帘栊暝，门清树石连。合香乘雨霁，压酒及花前。嗜古思先辈，伤今话昔年。何由清郁抱，春茗瀹林泉。境胜惬栖迟，残樽晚更宜。主人因苦咏，座客尽能诗。令负杯来密，联迟句出奇。夕阳在高树，醉首祇低垂。登高无俗物，结纳岂恒徒。小帧藏云树，昏屏过雨湖。书铭临《瘗鹤》，弦调寄啼乌。苟乐无他志，尘嚣觉异途。
乐圃林馆六首·其一
作者：张掞
朝代：明

园池虽市邑，幽僻绝尘缘。水活元通港，荷稀不碍船。竹阴迷灶药，雨气慢琴弦。试检床头稿，新来益几篇。
乐圃林馆六首·其三
作者：张掞
朝代：明

方池居囿右，幽隐足游观。叠石花成岸，涂丹曲作栏。鹅游同腕法，鸑舞按琴弹。清事无时废，歌成拟《考槃》。
乐圃林馆六首·其二
作者：张掞
朝代：明

结屋浑依水，为扉半是柴。雨红花落槛，地碧藓铺阶。去住梁间燕，公私水际蛙。清游多感慨，浊酒始开怀。
乐圃林馆六首·其五
作者：张掞
朝代：明

境胜惬栖迟，残樽晚更宜。主人因苦咏，座客尽能诗。令负杯来密，联迟句出奇。夕阳在高树，醉首祇低垂。
乐圃林馆六首·其六
作者：张掞
朝代：明

登高无俗物，结纳岂恒徒。小帧藏云树，昏屏过雨湖。书铭临《瘗鹤》，弦调寄啼乌。苟乐无他志，尘嚣觉异途。
乐圃林馆六首·其四
作者：张掞
朝代：明

林密帘栊暝，门清树石连。合香乘雨霁，压酒及花前。嗜古思先辈，伤今话昔年。何由清郁抱，春茗瀹林泉。
九日柳州作
作者：张掞
朝代：明

风露凄凄变物华，忽惊九日在天涯。几人对菊能酬节，何处寻山可命车。白发无颜将薏苡，青山有泪听琵琶。一杯回首孤城暮，水阔云深去国赊。
冬斋积雨感怀
作者：张掞
朝代：明

积雨冬已深，寒云晚犹密。空斋泬无人，何以遣愁寂。轻风渡长林，落叶满苔石。因乖常宴友，自惊久游客。僮子颇情亲，劝我加餐食。醪至不辞斟，柴扉掩初夕。
南塘泛舟
作者：张掞
朝代：明

一百五日又清明，江花冉冉鸟嘤嘤。拂水柳条千万缕，东风不碍酒船行。
听雨
作者：张掞
朝代：明

履历江湖鬓已丝，旧游凋谢少新知。愁来旅馆篝灯夕，正值芭蕉雨到时。
喜晴
作者：张掞
朝代：明

风生柳港雨晴初，尘鞅何曾识我庐。燕僦落红沾几席，日移嫩绿上琴书。伤春未许樽无留客尤怜馔有鱼。自觉归田便野性，不妨竟日带经锄。
孤坐
作者：张掞
朝代：明

兵甲初消老壮心，草堂孤坐水云深。忽因风木萧萧起，翻有英雄泪满襟。
宿王耕云山庄期衍师不至就题竹上
作者：张掞
朝代：明

山馆绝尘交，唯容谢公屐。洗酌松下泉，题诗涧边石。吟僧期不来，掩琴坐岑寂。貌此林外影，雨余正凝碧。
对雨
作者：张掞
朝代：明

住近南塘柳盖扉，凉风送雨薄絺衣。檐花暗应邻舂下，沙鸟明随客棹飞。蜗篆登床延笔格，燕泥上壁污琴徽。苍苔驳石林间路，一月多阴客到稀。
忆山中旧游赠坦师
作者：张掞
朝代：明

中峰旧名刹，每到竟忘还。泉泻岩千折，云分屋半间。松枯知寺古，田少觉僧闲。师去因怀古，诗成未解颜。
拟古
作者：张掞
朝代：明

飞构临通衢，户牖结疏绮。上有离思妇，日昃停机杼。俄而发朱弦，逸响碧云里。宛转弄古调，不惜劳纤指。借问此何音，云为变古徵。岂无往来客，何人为侧耳。掩抑因罢弹，泣涕零如雨。愿买生黄金，随形铸钟子。
暮秋久雨
作者：张掞
朝代：明

积雨秋景徂，空斋坐来暮。叶鸣风中零，雁唳云深渡。浊醪慰羁栖，幽吟写情素。开轩对绿竹，天然自成趣。老鹤忽长鸣，萝窗掩微雾。
村居杂赋四首
作者：张掞
朝代：明

野路经行处，危桥入径迂。牛身栖燕子，鸢爪带鸡雏。水涸鲜鳞少，村荒好树无。斜晖山敛夕，渡口立斯须。鳦鸟巢何僻，莎鸡语更悲。藏舟悬水屋，阑路隔蔬篱。客至儿童喜，家贫犬鼠饥。谋生嗟计拙，飘泊度明时。茅屋坐来晚，蒸藜一饭余。僧归云起后，农罢月生初。单处唯忧病，穷居赖剩书。田家欣雨足，吾意始安居。茅屋路西东，穷山石径通。钟声斜照外，人影落花中。水舍看罾叟，柴扉饭犊童。时时来接语，一笑亦相同。
村居杂赋四首·其一
作者：张掞
朝代：明

野路经行处，危桥入径迂。牛身栖燕子，鸢爪带鸡雏。水涸鲜鳞少，村荒好树无。斜晖山敛夕，渡口立斯须。
村居杂赋四首·其三
作者：张掞
朝代：明

茅屋坐来晚，蒸藜一饭余。僧归云起后，农罢月生初。单处唯忧病，穷居赖剩书。田家欣雨足，吾意始安居。
村居杂赋四首·其二
作者：张掞
朝代：明

鳦鸟巢何僻，莎鸡语更悲。藏舟悬水屋，阑路隔蔬篱。客至儿童喜，家贫犬鼠饥。谋生嗟计拙，飘泊度明时。
村居杂赋四首·其四
作者：张掞
朝代：明

茅屋路西东，穷山石径通。钟声斜照外，人影落花中。水舍看罾叟，柴扉饭犊童。时时来接语，一笑亦相同。
村居谩赋
作者：张掞
朝代：明

抱病余三月，居贫寄一村。目昏难细字，耳背喜高言。飘泊荒儿学，羁栖对仆樽。城西空故宅，自为厌烦喧。
次韵高槎轩燕集之作
作者：张掞
朝代：明

江郊风景颇深幽，偶此拿舟得载游。新草路迷谁辨树，旧矶波暖共寻鸥。学人渚燕频来往，似客汀云任去留。醉里有怀空怅望，淡烟斜日满青丘。
江馆
作者：张掞
朝代：明

黄叶孤村径路遥，时来幽客伴萧条。一帘林影云生树，满屋江声雨送潮。衲子说因征往世，邻翁触事话前朝。此乡喜得离喧杂，自分从渔更学樵。
病后
作者：张掞
朝代：明

支离病骨不禁风，茅屋秋深水国中。短发因吟多日白，颜衰得酒暂时红。交飞柳巷将归燕，乱戾湖天欲下鸿。秋兴几篇谁为藁，阿戎烂烂未知工。
秋晴出游归偶赋
作者：张掞
朝代：明

江雨夜来歇，日出残氛散。掩书下帷行，独步泾边岸。岸竹泛晴光，泾流乱以灿。清风吹浏浏，谁识水上涣。冷言正无聊，偶遇如此粲。因与陟崇岗，逍遥远寻玩。澄波浩如天，青山卷若幔。是时秋谷登，严霜绿条换。益悲时节移，未由脱忧难。一身风尘羁，百年斯过半。何以自解颜，床头理文翰。蝇头数千言，一一手自窜。常约谢公屐，每笑阮生锻。共吟只伤须，多书亦劳腕。有时或忘餐，终朝更迟冠。亲朋邀以觞，烂酣岂须算。醉中感今昔，悲哉发一谚。归来卧林榻，久矣成扼腕。长歌扣牛角，清夜何由旦。谁识梓人工，未解承移墁。飘零岁云晚，短发风中乱。兹辰偶游瞩，浩然复兴叹。
立夏日晚过丁卿草堂
作者：张掞
朝代：明

江上茅堂柳四垂，又逢旅次过春时。雨多苔蚀悬琴壁，水满蛙生洗砚池。风浦萧萧帆过疾，烟空漠漠鸟来迟。避喧心事何人解，窗下幽篁许独知。
董山人来白田为寄高季迪诗赋此赠别
作者：张掞
朝代：明

江榻云花散复凝，水禽争语即晨兴。正当送客南塘路，更拟酬诗北郭朋。渚柳风生烟缕缕，渔矶潮落石层层。荒村迎送还难免，泯迹山深恨未能。
西溪步归
作者：张掞
朝代：明

溪南山曲折，舍北水西东。樵唱千村雨，渔歌五两风。犬憎移竹叟，鹤避扫花童。仿佛吾家近，茅堂碧树中。
赠何山人
作者：张掞
朝代：明

君从山中来，衣带松萝雨。谒我湖边居，联床夜来语。药囊挂石壁，酒壶列芳几。杯余歌青天，弦中写秋水。既惬丘壑怀，尤能慰羁旅。明发言当别，飘飘更何许。
赠萧溪耕者
作者：张掞
朝代：明

吾友黄君字泽之，家住萧溪之水湄。萧溪之水，分自沙湖来，东流入海，北汇于溪，盘旋绕屋如争驰。至正年间，如泽也，始谢仕，来居斯。便似庞公鹿门去，乃买溪上数亩之畬菑。泽也身着袯襫衣，手把耒与犁。日出东作不自贱，日入归息浑忘疲。健妇或饷食，稚子皆耘耔。嗟哉泽也虽劳劬，犹能不废诗与书。新凉郊墟短檠火，躬与儿辈皆孜孜。嗟哉泽也又孝且慈，一家伏役心和怡。西风禾黍秋离离，污邪满车不用祁。上足奉公赋，下足了其私。打门并无吏索米，载酒唯有人问奇。泽也或冠华阳巾，或着白接䍦。开口论今古，起坐皆礼仪。临流或作《秋水操》，登阜乃赋《归来辞》。不求县官荐，不愿刺史知。初非如变名之梅福，又非似洁身之长沮。但欲不素餐兮，效伐檀之君子。乐夫天命复奚疑，嗟哉泽也其如此。盖将终老于耕矣，世上碌碌嗟何为！
过朱卿宅
作者：张掞
朝代：明

斜日疏林独杖过，避人归鸟拂烟萝。居濒东海知潮候，门对南湖解棹歌。乌桕树红霜落早，白蘋花老雁来多。悲哉宋玉空愁绝，矫首秋风两鬓皤。
送友人之邵武推官
作者：张掞
朝代：明

遨游京国岁华侵，一命南还雨露深。囊里尚存言事稿，床头已尽结交金。晚云零落同官况，秋水微茫乱客心。到郡总知怀故旧，地遥无雁寄新吟。
除夕
作者：张掞
朝代：明

岁事今宵尽，悠悠动所思。忽惊为客处，失记离家时。药里扶衰弱，诗囊寓别离。阿咸能慰意，椒颂酒盈卮。
雨窗独酌
作者：张掞
朝代：明

准拟阳回气候更，而今抑塞转难平。一春九十浑风雨，百里桑麻苦战争。晓镜鬓如花尽落，午窗梦与鹤同成。洗樽独酌幽篁外，挹溜何妨更濯缨。
题宫人汲井图
作者：张掞
朝代：明

燕子归时风满林，碧梧月上思沉沉。辘轳声转银床滑，望断君恩似井深。
题山水障子为萧溪耕者赋
作者：张掞
朝代：明

萧溪先生乐山者，结屋临溪颇幽雅。开轩见水不见山，却向图中看挥洒。高斋素笔悬清风，仿佛坐我林崖下。群峰奔驰势如马，绿树人家面平野。层阁忽从天际来，飞泉远自峰头泻。半山云气千峰白，满谷霞生万岩赭。野桥日落行人稀，幽径花开知者寡。萧溪闲居昼多暇，坐对此图看不舍。平生况复能食力，春作锄犁躬自把。短蓑朝耕陇上云，长檠夜落书边灺。有时归来面盟鸥，鲸吸春醅知几斝。登高或着谢傅屐，带酒何妨远公社。临池每解学来禽，对客犹知论裹鲊。醉中邀我赋长篇，老我才疏不堪写。
题挟弹人马图
作者：张掞
朝代：明

骢骑闲行不用鞭，绿阴原上草芊芊。是谁催促春归去，却把金丸打杜鹃。
题竹留别张使君
作者：张掞
朝代：明

雪消江上动春波，久客还家喜若何。莫把离觞便倾尽，听君唱彻《竹枝》歌。
题荆南精舍
作者：张掞
朝代：明

结屋近荆溪，茅檐绿树齐。竹阴门内外，草色路东西。山翠钩帘入，岚浓扫榻迷。雨侵琴荐湿，花覆笔床低。引涧滋瓜圃，开渠灌药畦。萝穿牵石树，鹤步落花泥。听鸟停杯酌，看云倚杖藜。柳深频见燕，村迥不闻鸡。妇足蚕千箔，儿勤雨一犁。著书藏箧笥，写偈寄招提。日落兵尘起，烟横战马嘶。移家同雁逐，择木羡禽栖。绘景娱亲忆，装潢命客题。邸窗时展玩，归思倍凄凄。
题赵原临高尚书山水小帧
作者：张掞
朝代：明
体裁：古风

有元画山谁第一，燕都数独高尚书。盛名不在吴兴下，米虎用墨浑无殊。江南赵原最晚出，蓄得高宰留真迹。行披坐阅无暂停，肯綮皆将饱胸臆。貌此小帧云山图，万里不尽墨模糊。绿树人家春昼晚，当门缥缈风烟湖。俨与前朝合作符，何啻禊帖唐钩摸。黄庭画赞虽小字，位置舂容大无异。平原一变为穹碑，任笔纵横亦适意。赵卿得此变化笔，知尔当今尽无敌。酒酣试倒金壶汁，元气淋漓鬼神泣。赵卿赵卿诚莫当，我有古纸久矣藏。几时邀君吸百觞，为我乘兴挥毫芒。使人复睹尚书郎，高堂素壁生辉光。
题赵原临高尚书山水小帧
作者：张掞
朝代：明

有元画山谁第一？燕都数独高尚书。盛名不在吴兴下，米虎用墨浑无殊。江南赵原最晚出，蓄得高宰留真迹。行披坐阅无暂停，肯綮皆将饱胸臆。貌此小帧云山图，万里不尽墨模糊。绿树人家春昼晚，当门缥缈风烟湖。俨与前朝合作符，何啻禊帖唐钩摸。黄庭画赞虽小字，位置舂容大无异。平原一变为穹碑，任笔纵横亦适意。赵卿得此变化笔，知尔当今尽无敌。酒酣试倒金壶汁，元气淋漓鬼神泣。赵卿赵卿诚莫当，我有古纸久矣藏。几时邀君吸百觞，为我乘兴挥毫芒。使人复睹尚书郎，高堂素壁生辉光。
题赵希远万松金阙图
作者：张掞
朝代：明

天阙万松中，岧峣倚碧空。星旋黄道内，日出紫云东。翠合彤庭冥，金铺复阁雄。风梢天上落，云干雨余虹。桥槛栖容鸟，堤沙籍倦骢。花明宫媛佩，柳拂羽人弓。仙掌凝琼露，宸筵散麝风。皋鸣能舞鹤，汀渡可邮鸿。逸豫安群庶，流移念两宫。斯图重展玩，兴感思无穷。
题陈惟允所画山水小帧
作者：张掞
朝代：明

济南那得似江南，千顷溪山百顷岚。三月绿阴桑子落，村村布谷老吴蚕。
寄王汝宾
作者：张敬
朝代：明
体裁：五言律诗

山房黏石壁，苍翠暮烟收。野水乱流合，沙禽几点浮。人归槲叶寺，月映芦花洲。白露澄江阔，故园何处秋。
九日风雨登吴山亭子
作者：张文介
朝代：明
体裁：五言律诗

今日复九日，自怜犹未还。岩亭足佳菊，风雨亦跻攀。漠漠烟中寺，冥冥海上山。乡园渺何处，空伫白云间。
吴江舟中
作者：张文介
朝代：明

向夕问舟人，吴江将至否？须傍微月中，系船好沽酒。
湖上晚兴
作者：张文介
朝代：明
体裁：古风

日夕湖水佳，波光皎如雪。沿堤踏花去，独行自怡悦。浮香时有无，流萤乍明灭。兴尽棹归舟，山斋照凉月。
醉醒口号
作者：张文介
朝代：明

夜分醉微醒，山楼半衔月。闺人犹未眠，月底看蚕叶。
阅南旺湖有感
作者：张文凤
朝代：明
体裁：七言律诗

一坡新涨此来游，往事还惊父老眸。三日甘霖如雨玉，万夫抃舞欲椎牛。复湖本自宸衷断，蠲税频分赤子忧。漕事告成民告病，玺书专重若为酬。
程孝子行
作者：张文在
朝代：明
体裁：古风

古坟为田柏为薪，道旁草卧双石人。家家剪纸挂寒食，乌鸟衔作窠巢新。新坟翻侵旧坟土，髑髅夜带狐狸舞。百年无主使人哀，有主那堪转危苦。程郎当年葬阿婆，六世四世元孙多。富豪平磨立栋宇，贫者诉词罹网罗。我问其名曰洪寿，囊涩无钱空有口。官长模糊吏舞文，反坐鞭笞谁汝救。有子能为句读儒，却悲郎罢遭非辜。当庭哀请身为代，再拜以诗投大夫。大夫读诗色为动，慰遣温言与宽纵。当时好事竞传誇，遂有文人为歌颂。君不见汉时仓公遭重刑，上书代罪闻缇萦。锦袍仙人歌乐府，五男不如一女婴。莫道男儿不如女，璲也于今有斯举。假令代死亦不辞，孝行勉旃天相女。
惜别
作者：张文柱
朝代：明

惜别复惜别，残更为尔遥。青枫薄命叶，黄柳断肠条。天迥迟寒雁，江空急暮潮。秣陵烟雨际，留得鬓萧萧。
浣溪沙·题情
作者：张文柱
朝代：明
体裁：词

浅束深妆最可怜，明眸玉立更娟娟。撩人多在夜灯前。旖旎海棠初着雨，飘萧江柳乍含烟。倚窗一样受春妍。
窗中度落叶（青溪社题）
作者：张文柱
朝代：明

袅袅回风下，萧萧薄岁阴。一山方隐几，片雨自前林。重以轻霜色，凄其入曲心。高居尚摇落，不敢更登临。
咏尹烈妇
作者：张文沛
朝代：明

尹娘一死高如山，世妇闻之不汗颜。千古贞肝饶铁石，一团生气炳金丹。啼鹃初歇云横麓，吟鹤何归月在阑。读能志文风拍拍，独挥馀泪洒人间。
入荆门即事
作者：张文熙
朝代：明
体裁：五言律诗

乱石纷如马，连冈势若奔。径危低落日，云豁见孤村。忽散千峰紫，回光万树翻。客情方兴剧，凭轼入荆门。
登天宁阁
作者：张文熙
朝代：明
体裁：七言律诗

相逢意气复依然，携手凭高眺远天。沱水东来千丈落，大行西望数峰悬。人家缥缈垂杨里，塔影参差睥睨前。不定萍踪君自见，马头明月几回圆。
念奴娇·西湖
作者：张文秀
朝代：明

平湖秋霁，见银蟾、光闪波纹摇绿。天上飘来，风韵细、桂子香生金粟。玉户玲珑，瑶台皎洁，影落嫦娥屋。夜深云际，一声谁弄横竹。醉倚六曲雕阑，望中悬白练，两峰垂瀑。净洗尘肠，摛秀句、一唾珠玑千斛。更欲凌空，铿锵环佩，仙驾骖鸾鹄。凤楼人远，独怜不见秦玉。
玉虚洞·其一
作者：张文耀
朝代：明
体裁：七言绝句

灵岩幽绝倚巑岏，洞口苍龙赤日寒。丹灶药成鸡犬去，烟霞独自绕仙坛。
玉虚洞·其三
作者：张文耀
朝代：明
体裁：七言绝句

白石清溪夹树流，水清斜望翠微幽。披衣坐爱凉风晚，处处蝉声斗早秋。
玉虚洞·其二
作者：张文耀
朝代：明
体裁：七言绝句

古木阴森一望平，雨馀苍翠落秋泓。玉虚山上仙人掌，片片芙蓉插太清。
玉虚洞·其四
作者：张文耀
朝代：明
体裁：七言绝句

野田千顷稻花齐，上有长林路到迷。枝底潺湲流水过，行人疑是武陵溪。
南华观有感
作者：张斗枢
朝代：明
体裁：七言绝句

三丰面壁拥金波，照彻南华蝶梦多。此去仙家遗迹远，空留素影对婆娑。
琴台
作者：张斗枢
朝代：明
体裁：七言绝句

百尺琴台傍鲁山，紫芝绝调未堪攀。我来载鼓南薰操，流水钟期咫尺间。
登露峰绝顶
作者：张斗枢
朝代：明
体裁：七言绝句

突兀平原见露崧，秀凌群岳俯天中。振衣直向山头去，呼吸还将帝座通。
颜鲁公碑
作者：张斗枢
朝代：明
体裁：七言绝句

次山碑碣更堪哀，道是真卿钜手裁。海内几人称字史，颜筋尚尔卧苍苔。
山茶
作者：张新
朝代：明

胭脂染就绛裙栏，琥珀妆成赤玉盘。似共东风解相识，一枝先已破春寒。
月季花
作者：张新
朝代：明

一番花信一番新，半属东风半属尘。惟有此花开不厌，一年长占四时春。
杏花
作者：张新
朝代：明

曲江池畔题诗处，燕子飞时花正开。报道状元归去也，马头春色日边来。
杨妃茶
作者：张新
朝代：明

曾将倾国比名花，别有轻红晕脸霞。自是太真多异色，品题兼得重山茶。
桃
作者：张新
朝代：明

绿浅红深醉眼浓，殢人何处不迷踪。飞时莫浪随流水，自有春涛可化龙。
梅花
作者：张新
朝代：明

腊破春从碧海回，人人争爱说花魁。如何费尽平章力，不道人间有绿梅。
梨花
作者：张新
朝代：明

粉翅还嫌蝶太轻，雪衣偏喜燕多情。宁王玉笛知何处，寂寞黄昏伴月明。
水仙花
作者：张新
朝代：明

玉质金相翠带围，霜华月色共辉辉。江妃方欲凌波去，汉女初从解佩归。
海棠
作者：张新
朝代：明

雨滋霞衬入朱颜，月下疑从姑射还。最是春工多巧思，著将色在浅深间。
绣毬
作者：张新
朝代：明

散作千花簇作团，玲珑如琢巧如攒。风来似欲拟明月，好与三郎醉后看。
缺题
作者：张新
朝代：明

日向午临疑喷火，雨从晨洗欲流脂。酡颜剩照双眸醉，珠腹还成百子奇。
缺题
作者：张新
朝代：明

金风飘处识天香，清影分明载魄光。莫向高枝轻易折，须知红是状元郎。
辛夷
作者：张新
朝代：明

梦中曾见笔生花，锦字还将气象誇。谁信花中原有笔，毫端方欲吐春霞。
黄蔷薇
作者：张新
朝代：明

并占东风一种香，为嫌脂粉学姚黄。饶他姊妹多相妒，总是输君浅淡妆。
匡庐精舍图
作者：张时
朝代：明
体裁：古风

巍哉江上之庐峰，东南诸山无与同。丹梯石磴杳难度，层峦叠嶂相争雄。凉飙翻空吼霹雳，岚光射日开芙蓉。香炉沉沉紫烟里，瀑布上与银河通。九江秀色在指掌，五老云气长鸿濛。我昔壮游事历览，秋涛满耳来松风。星子湾头荡轻楫，石头渡口聆晨钟。今日披图倍悽怆，信知此乐难再逢。贤哉公孙慕高隐，结庐正在山之中。诗书满架恣探讨，云林对户蟠心胸。幽禽引雏白日静，老鹤叫月秋林空。只今公已向时用，故山可望不可从。绘为丹青揭坐侧，传示艺苑无终穷。
过枝江县
作者：张时
朝代：明
体裁：五言律诗

近峡江逾窄，推篷路转斜。丹青山外寺，红白雨中花。暮警官船鼓，晨吹野戍笳。乱云千万里，何处是京华。
上寿歌
作者：张时彻
朝代：明
体裁：乐府曲辞

金叵罗，玉屈卮。奉君高堂上，长跪前致辞。君王有道，四海雍熙。胥悦康永，无为宣朗。鼓谐埙篪今日乐，相乐万岁以为期。齐三光，并两仪。
九仙山
作者：张时彻
朝代：明
体裁：五言律诗

高台凌紫极，面面出烟霞。寺古松生甲，林深石绣花。朱阑悬海蜃，玉笛动云牙。自是神仙宅，蓬瀛未足誇。
侠客行
作者：张时彻
朝代：明

登君堂，把君肘。生从卫霍游，复与金张友。主仇尚不报，肝胆向谁剖？脱下纮骦裘，换得新丰酒。千钱作使邯郸倡，北斗阑干挂朱牖。平明走马长安市，翻身戏折章台柳。
侠客行
作者：张时彻
朝代：明
体裁：古风

登君堂，把君酒。生从卫霍游，复与金张友。主雠尚不报，肝胆向谁剖。脱下鹔鹴裘，换得新丰酒。千钱作使邯郸倡，北斗阑干挂朱牖。平明走马长安市，翻身戏折章台柳。
入滇·其一
作者：张时彻
朝代：明
体裁：五言律诗

天边乘传客，历险到殊方。草长知烽息，民流属岁荒。岩花薰涧壑，木叶堕衣裳。何事秋风起，愁看白发长。
入滇·其二
作者：张时彻
朝代：明
体裁：五言律诗

山路日多雨，我行犹未休。碧溪云不定，青草瘴仍浮。客久旌旄落，天空鹳鹤秋。卜居何以赋，长啸揽吴钩。
冲庵诗为丹徒邬封君作
作者：张时彻
朝代：明
体裁：古风

延陵镇上子真居，种柳栽花绕屋庐。生来不识王侯贵，高卧长披黄石书。朝看北固云，夕眺江门月。手攀青薜萝，林鸟齐出没。龙目湖西招隐山，桂子松花飞玉泉。碧草丹霞深岁月，黄童白叟相周旋。击石磬，调朱弦，荷衣杂佩舞仙仙。钟鼎玉帛岂吾意，愧尔纷纷争后先。
凤凰台
作者：张时彻
朝代：明
体裁：五言律诗

春江白云起，俄与凤台连。双燕肘间出，百花杯下然。炊烟多度水，雉堞已窥天。昔日吹箫客，清歌谁为传。
凯旋入省
作者：张时彻
朝代：明
体裁：七言律诗

去日边城动鼓鼙，归来一道凯歌齐。溪前风柳无情绿，雨后山禽作意啼。征旆入云人影乱，马蹄趁草夕阳低。怀春每恨流光速，转向青山忆故栖。
初秋
作者：张时彻
朝代：明
体裁：七言绝句

一声渔唱海天秋，素练初飞白鹭洲。亦有芙蓉自开落，何人解识汉宫愁。
北征杂咏三首
作者：张时彻
朝代：明

客寝不能寐，旧虑杂新思。申旦鸡初鸣，呼童理裳衣。初日照疏牖，仓皇临路歧。风尘塞四野，车马若云驰。去者未云息，来者复如斯。鼎鼎百年内，形神空尔疲。顾彼蓬蒿士，旦暮偃荆扉。蒸藜以为食，编麻以为衣。不知有朝市，岂复辨雄雌。芳饵非所羡，网罗安得施。牦牛不为麟，西施不负薪。贵贱各有尚，知者察其真。周公下白屋，天下乃归仁。田窦相倾夺，玉石俱见焚。大雅秉明哲，富贵成浮云。昨日趋跄地，今为灰与尘。济济鸿都士，何者结交亲。我欲竟此曲，此曲难具陈。东涧结层冰，西涧涵清冷。北枝方委叶，南枝已含荣。本是一气物，炎凉不同形。何况云间翼，翻飞岂能并。朝客孟尝门，日夕投信陵。得意胶漆欢，失意寻戈兵。仇多终自贼，岂独丧其朋。不念王贡交，千载扬芳名。
北征杂咏三首·其一
作者：张时彻
朝代：明

客寝不能寐，旧虑杂新思。申旦鸡初鸣，呼童理裳衣。初日照疏牖，仓皇临路歧。风尘塞四野，车马若云驰。去者未云息，来者复如斯。鼎鼎百年内，形神空尔疲。顾彼蓬蒿士，旦暮偃荆扉。蒸藜以为食，编麻以为衣。不知有朝市，岂复辨雄雌。芳饵非所羡，网罗安得施。
北征杂咏三首·其三
作者：张时彻
朝代：明

东涧结层冰，西涧涵清冷。北枝方委叶，南枝已含荣。本是一气物，炎凉不同形。何况云间翼，翻飞岂能并。朝客孟尝门，日夕投信陵。得意胶漆欢，失意寻戈兵。仇多终自贼，岂独丧其朋。不念王贡交，千载扬芳名。
北征杂咏三首·其二
作者：张时彻
朝代：明

牦牛不为麟，西施不负薪。贵贱各有尚，知者察其真。周公下白屋，天下乃归仁。田窦相倾夺，玉石俱见焚。大雅秉明哲，富贵成浮云。昨日趋跄地，今为灰与尘。济济鸿都士，何者结交亲。我欲竟此曲，此曲难具陈。
北征杂咏二首·其一
作者：张时彻
朝代：明
体裁：古风

羲和无停轨，寒暑更相易。岁暮谁不归，独为远行客。荆榛当路衢，乌鸢翔我侧。疾风吹沙尘，白日忽以匿。筋骨既憔悴，感此增怵惕。悠悠赴壑鳞，戢戢归林翼。物性有如此，行役不遑息。阊阖不可攀，阆风不可即。果腹适莽苍，浩荡将安极。
北征杂咏二首·其二
作者：张时彻
朝代：明
体裁：古风

客寝不能寐，旧虑杂新思。申旦鸡初鸣，呼童理裳衣。初日照疏牖，仓皇临路岐。风尘塞四野，车马若云驰。去者未云息，来者复如斯。鼎鼎百年内，形神空尔疲。顾彼蓬蒿士，旦暮偃荆扉。蒸藜以为食，编麻以为衣。不知有朝市，岂复辨雄雌。芳饵非所羡，网罗安得施。
北征杂咏五首·其三
作者：张时彻
朝代：明
体裁：古风

白日丽高天，万古钧炤临。但能炤人影，不及炤人心。人影有时离，人心终不移。如何申椒芳，化为菉与葹。感此长叹息，泪下忽沾臆。愿将白日光，来炤金与石。
北征杂咏五首·其二
作者：张时彻
朝代：明
体裁：古风

养鸟莫养鸾，艺麻莫艺兰。芳香难为用，过美多忧患。田甲贱死灰，白日摧冰山。时运有来去，祸福无定端。周道荡如砥，朱门竞弹冠。咳唾生风波，诛夺在一言。二曜不常盈，人生岂得安。栖栖岩穴士，无为耻泥蟠。
北征杂咏五首·其五
作者：张时彻
朝代：明
体裁：古风

东涧结层冰，西涧涵清泠。北枝方委叶，南枝已含荣。本是一气物，炎凉不同形。何况云间翼，翻飞岂能并。朝客孟尝门，日夕投信陵。得意胶漆欢，失意寻戈兵。仇多终自贼，岂独丧其朋。不念王贡交，千载扬芳名。
北征杂咏五首·其四
作者：张时彻
朝代：明
体裁：古风

犁牛不为麟，西施不负薪。贵贱各有尚，知者察其真。周公下白屋，天下乃归仁。田窦相倾夺，玉石俱见焚。大雅秉明哲，富贵成浮云。昨日趋跄地，今为灰与尘。济济鸿都士，何者结交亲。我欲竟此曲，此曲难具陈。
十二至戊屿庄作用楼字
作者：张时彻
朝代：明
体裁：五言律诗

只爱青山好，添成百尺楼。青泉梳石发，紫雾羃松头。刻烛赓新句，持杯忆旧游。中庭明月至，遽起上帘钩。
十六至茂屿庄作
作者：张时彻
朝代：明
体裁：五言律诗

迷却桃源路，千章夏木稠。青峰排汉出，白浪挟云流。樵唱风前乱，桐花雨后收。最怜河畔柳，惯系木兰舟。
原上歌
作者：张时彻
朝代：明
体裁：古风

虎电电，狼狺狺，带刀彀弩行逡巡。械尔虎，阱尔狼，原上草青牧牛羊。
古别离
作者：张时彻
朝代：明

春思已无那，如何又早秋。偏将一片叶，飞作万重愁。凤枕兰香细，瑶阶霜杵柔。暗挥双泪眼，一望大刀头。
古意·其一
作者：张时彻
朝代：明
体裁：乐府曲辞

我以青龙剑，酬君绿玉琴。朝为郢中曲，曲尽愁予心。徘徊白日暮，仰见双飞禽。
古意·其三
作者：张时彻
朝代：明
体裁：乐府曲辞

邯郸有姝女，能为秦楚音。芳菲何太盛，弃置独伤心。只自怜颜色，君门万里深。
古意·其二
作者：张时彻
朝代：明
体裁：乐府曲辞

南山桂树黄，赠此连理枝。今兹杨柳绿，春风日相思。君看陇头水，犹自东西驰。
君房下第归至
作者：张时彻
朝代：明
体裁：古风

在在有芳草，处处有青山。君去与之去，君还与之还。燕台空骏骨，汉宫摈朱颜。自古有如此，沉冥且闭关。
咏竹
作者：张时彻
朝代：明
体裁：七言绝句

山阴谁种碧琳琅，日日春风绕画堂。海上月明吹玉笛，令人错认是潇湘。
城南闾将军宅同万民望屠国望访杨维仁分韵
作者：张时彻
朝代：明
体裁：五言律诗

江苑莓苔夕，春风玉漏长。异乡今日会，明月故人觞。甸树围山郭，溪云带草堂。来朝与君别，两地莫相忘。
夏日偕邬佩之石廉伯集顾司封馆
作者：张时彻
朝代：明
体裁：古风

有肴不在俎，有酒不在觞。与君兄弟亲，共此明月光。朱霞绚层汉，熠耀流衣裳。清飙来徐徐，菡萏扬其芳。西邻绮罗子，吹箫鸣凤凰。今夕良宴会，欢乐殊未央。
夏日吟
作者：张时彻
朝代：明
体裁：五言律诗

积雨连昏旦，阴云被日堤。柴门芳草合，新水绿蒲齐。野竹藏青鸟，藤萝引碧鸡。著书经岁月，来往小斋栖。
天池寺
作者：张时彻
朝代：明
体裁：古风

我向空中拾瑶草，翩翩使节来何好。白云迷路合复开，星河挂户夜长晓。朝来风雨暮来晴，曲岭回回碧草迎。芙蓉昼见金银气，宝塔宵看舍利明。文殊台前百尺松，枝枝诘曲盘虬龙。松根云雾须臾起，化作天边千万峰。滚滚长江白练飞，□岩石壁青天围。神仙洞口一经过，丹砂却上绿萝衣。夜半山腰震雷起，白龙下饮天池水。俄然吐作山下云，疾风化雨三千里。
天池寺
作者：张时彻
朝代：明

我向空中拾瑶草，翩翩使节来何好。白云迷路合复开，星河挂户夜长晓。朝来风雨暮来晴，曲岭回回碧草迎。芙蓉昼见金银气，宝塔宵看舍利明。文殊台前百尺松，枝枝诘曲盘虬龙。松根云雾须臾起，化作天边千万峰。滚滚长江白练飞，岩石壁青天围。神仙洞口一经过，丹砂却上绿萝衣。夜半山腰震雷起，白龙下饮天池水。俄然吐作山下云，疾风化雨三千里。
子夜四时歌
作者：张时彻
朝代：明
体裁：古风

朝朝听鹊报，日日掩重闱。莫踏门前柳，留踪待郎归。日出望车尘，徘徊至日曛。拾得红茜草，归染石榴裙。凄凄复凄凄，月出光尚微。郎衣犹未绽，何得理侬衣。河水结层冰，疾风吹旷野。嗟尔衣裳单，独宿在车下。
子夜四时歌八首
作者：张时彻
朝代：明

乍来结女伴，江头去浣纱。
问讯郎消息，夜来灯烛花。
夏歌女郎宛转歌，轻舟棹碧波。
打动明珠碎，团团落青荷。¤
子夜四时歌八首
作者：张时彻
朝代：明

恻恻复恻恻，桑黄秋露白。
持糜不能飡，持麻不能织。
冬歌夜来风似箭，晨起雪盈床。
侯门教歌舞，剪彩斗红妆。¤
子夜四时歌八首
作者：张时彻
朝代：明

春歌朝朝听鹊报，日日掩重闱。
莫踏门前草，留踪待郎归。¤
子夜四时歌八首 其一 春歌
作者：张时彻
朝代：明

朝朝听鹊报，日日掩重闱。莫踏门前草，留踪待郎归。
子夜四时歌八首 其七 冬歌
作者：张时彻
朝代：明

夜来风似箭，晨起雪盈床。侯门教歌舞，剪彩斗红妆。
子夜四时歌八首 其三 夏歌
作者：张时彻
朝代：明

女郎宛转歌，轻舟棹碧波。打动明珠碎，团团落青荷。
子夜四时歌八首 其二 春歌
作者：张时彻
朝代：明

乍来结女伴，江头去浣纱。问讯郎消息，夜来灯烛花。
子夜四时歌八首 其五 秋歌
作者：张时彻
朝代：明

凄凄复凄凄，月出光尚微。郎衣犹未绽，何得理侬衣。
子夜四时歌八首·其八
作者：张时彻
朝代：明

河水结层冰，疾风吹旷野。嗟尔衣裳单，独宿在车下。
子夜四时歌八首·其六
作者：张时彻
朝代：明

恻恻复恻恻，桑黄秋露白。持糜不能餐，持麻不能织。
子夜四时歌八首·其四
作者：张时彻
朝代：明

日出望车尘，徘徊至日曛。拾得红茜草，染就石榴裙。
子夜四时歌八首·春歌
作者：张时彻
朝代：明

朝朝听鹊报，日日掩重闱。莫踏门前草，留踪待郎归。乍来结女伴，江头去浣纱。问讯郎消息，夜来灯烛花。女郎宛转歌，轻舟棹碧波。打动明珠碎，团团落青荷。日出望车尘，徘徊至日曛。拾得红茜草，染就石榴裙。凄凄复凄凄，月出光尚微。郎衣犹未绽，何得理侬衣。恻恻复恻恻，桑黄秋露白。持糜不能餐，持麻不能织。夜来风似箭，晨起雪盈床。侯门教歌舞，剪彩斗红妆。河水结层冰，疾风吹旷野。嗟尔衣裳单，独宿在车下。
宛转歌二首·其一
作者：张时彻
朝代：明
体裁：乐府曲辞

玉柱调，金徽和。歌宛转，宛转歌。芳堤步罗袜，绿藻荡流波。七襄织就鸳鸯锦，夜夜停机思度河。
宛转歌二首·其二
作者：张时彻
朝代：明
体裁：乐府曲辞

明星粲，露华泫。宛转歌，歌宛转。月白乌夜啼，弦长曲何短。绿水芙蓉夜夜开，芭蕉叶落心常捲。
宿南渡
作者：张时彻
朝代：明

路出青山峡，云移碧水艖。新蒲没洲渚，斜日照村家。林暝鸟翻树，潮来月满沙。缘知丘壑内，偏自有烟霞。
岁暮山行
作者：张时彻
朝代：明
体裁：五言律诗

岁晚还行役，空山聚客星。梅花千涧白，桂树一冬青。水净灯偏乱，云深户不扃。青宵无别梦，趺坐诵黄庭。
幽涧泉
作者：张时彻
朝代：明
体裁：古风

幽涧泉，飞珠玉，道傍白花细如粟。绳枢小户架山麓，翁折薪，母煮粥。小儿敲冰断青竹，风吹草屋寒肃肃。
广陵晓发
作者：张时彻
朝代：明
体裁：五言律诗

征夫逐草露，夜夜月中眠。雾拥玄猿啸，风吹白雁旋。有江能绘树，无路不生烟。初日秋光澹，芙蕖亦可怜。
广陵晓发
作者：张时彻
朝代：明

征夫逐草露，夜夜月中眠。雾拥玄猿啸，风吹白雁旋。有江能绘树，无路不生烟。旭日秋光淡，芙蓉亦可怜。
庐山
作者：张时彻
朝代：明
体裁：五言绝句

暗室生云叶，灵岩吐石膏。何人吹玉笛，缥缈落青涛。
彭彭者车·其一
作者：张时彻
朝代：明
体裁：四言诗

彭彭者车，于彼河洲。有美丹漆，不以饰辀。彼君子兮，使我心忧。
彭彭者车·其二
作者：张时彻
朝代：明
体裁：四言诗

彭彭者车，于彼河侧。矫矫骐馵，不以服轭。彼君子兮，使我心恻。
戊午元日
作者：张时彻
朝代：明
体裁：五言律诗

山中更甲子，海上卜星躔。漫道新添算，翻悲渐减年。风舒彭泽柳，日暖鹿门田。泉石应如旧，朝来顿可怜。
捣衣篇
作者：张时彻
朝代：明
体裁：乐府曲辞

鼓鼕鼕，夜何其，月明露白风凄凄。阑干北斗映南箕，莎鸡入户流萤飞。鸣玉佩，步瑶墀，揎皓腕，出凤帏。念君不归捣君衣，心烦力疾双杵挥，寒影散乱声参差。轻绡举，绣带垂，调玉节，泪交颐。庭柯叶落乌夜啼，流音回转听者悲。熠熠鱼舒锦，出自流黄机。裁为合欢被，夜夜待君归。君今未解黄龙戍，贱妾年年空捣衣。
新城谣
作者：张时彻
朝代：明

城乌哑哑夜未旦，城上击鼓角声乱。南来使客未遣行，北来夫马急须办。里长抱刍肩负谷，无钱顾马将儿鬻。吏胥逃避屋啄乌，苦遭官府相刺促。君不见朱甍连云列画戟，尽是将军内官宅。里中户口半流移，沙田草没无人犁。县官县官奈尔何，乞休不得泪滂沱。
新秋咏怀
作者：张时彻
朝代：明

芳杜秋草冷，兰舟剡水迟。美人在何许，远道本难期。皓月临琼树，青楼出凤吹。曲中有深怨，不奈妒娥眉。
春日舟行四首
作者：张时彻
朝代：明

出郭便如意，春光尽眼中。云衣浮石淡，树杪着霞红。野渡新添水，村禽各占丛。桃源在何许，宛转未能穷。为爱春流好，初晴即放船。林皋青带雨，江路澹生烟。渔唱因风乱，莺花斗日妍。瀛洲应不远，凝望转堪怜。空闻玄圃胜，何似碧溪行。积雪千峰白，斜阳一镜平。舻移频挂藻，岸转只闻莺。信是沧浪好，中流试濯缨。青云将画舫，步步可怜春。野草风吹绿，山峰雨洗新。花枝初缀蝶，燕语故招人。村叟亦何意，逍遥傍水滨。
春日舟行四首·其一
作者：张时彻
朝代：明

出郭便如意，春光尽眼中。云衣浮石淡，树杪着霞红。野渡新添水，村禽各占丛。桃源在何许，宛转未能穷。
春日舟行四首·其一
作者：张时彻
朝代：明
体裁：五言律诗

出郭便如意，春光尽眼中。云衣浮石淡，树杪著霞红。野渡新添水，村禽各占丛。桃源在何许，宛转未能穷。
春日舟行四首·其三
作者：张时彻
朝代：明
体裁：五言律诗

空闻玄圃胜，何似碧溪行。积雪千峰白，斜阳一镜平。橹移频墨藻，岸转只闻莺。信是沧浪好，中流试濯缨。
春日舟行四首·其三
作者：张时彻
朝代：明

空闻玄圃胜，何似碧溪行。积雪千峰白，斜阳一镜平。舻移频挂藻，岸转只闻莺。信是沧浪好，中流试濯缨。
春日舟行四首·其二
作者：张时彻
朝代：明
体裁：五言律诗

为爱春流好，初晴即放船。林皋青带雨，江路淡生烟。渔唱因风乱，莺花斗日妍。瀛洲应不远，凝望转堪怜。
春日舟行四首·其二
作者：张时彻
朝代：明

为爱春流好，初晴即放船。林皋青带雨，江路澹生烟。渔唱因风乱，莺花斗日妍。瀛洲应不远，凝望转堪怜。
春日舟行四首·其四
作者：张时彻
朝代：明

青云将画舫，步步可怜春。野草风吹绿，山峰雨洗新。花枝初缀蝶，燕语故招人。村叟亦何意，逍遥傍水滨。
春日舟行次韵
作者：张时彻
朝代：明

春郊芳草色，步步引仙舟。未试登山兴，先为载酒游。轻云笼过鸟，斜日趁归牛。最喜初晴霁，群峰翠欲流。
春日舟行次韵
作者：张时彻
朝代：明
体裁：五言律诗

春郊芳草色，步步引扁舟。未试登山兴，先为载酒游。轻云笼过鸟，斜日趁归牛。最喜天初霁，群峰翠欲流。
昭君怨
作者：张时彻
朝代：明

虏帐风沙粉黛摧，空将青冢瘗娥眉。人生不用如花貌，只把黄金买画师。
晓起
作者：张时彻
朝代：明

晨星开曙色，风铎响檐端。白发绨袍敝，青山病骨寒。畦蔬鸡啄乱，园果鸟衔残。竹里收遗箨，新裁处士冠。
暮春
作者：张时彻
朝代：明
体裁：七言绝句

春日辉辉射碧流，春云淡淡匝平畴。农夫荷锸出门去，脉脉柳花飞上头。
月夜燕客朱氏园亭
作者：张时彻
朝代：明

窈窕将军宅，招邀长者车。彩霞秋竹乱，零露夕花舒。水抱庭除碧，屏开石镜虚。尊前好明月，相对意何如。
有所思
作者：张时彻
朝代：明

清镜久不御，朱铅那复施。忍看云并雁，愁见月穿帷。华灯冷红艳，庭草委芳蕤。不及梁间燕，双双啄紫泥。
有谷三章
作者：张时彻
朝代：明
体裁：四言诗

田有嘉谷，后皇所殖。心之谷矣，时维懿德。易我疆亩，其耕泽泽。既曰耕只，曷遂播只。其实累累，施于孙子。（一章）古我先民，遵皇之极。遵皇之极，以燕以翼。不菑胡畬，不稼胡穑。凡尔君子，夙兴是力。（二章）其力云何，荼蓼是除。载蕃载滋，百千其储。无逸斯逸，匪哲伊愚。敬念不替，茀禄是俱。（三章）
村中即事
作者：张时彻
朝代：明
体裁：五言律诗

数亩柴桑宅，依然白水涯。云深不碍路，秋老尚馀花。翠壁檐端出，青霓树杪斜。村中无酒价，客至便教赊。
杨蔡二子至留酌
作者：张时彻
朝代：明
体裁：五言律诗

有酒一斟酌，相看即故人。清溪落日静，轻燕蹴花频。薄饷新炊雾，高怀得借春。谁怜仲蔚第，碧草细生尘。
梁父吟
作者：张时彻
朝代：明
体裁：四言诗

朝上泰山，郁何盘盘。崩崖嶭嵥，石齿斓斑。虺蛇横树，虎豺当关。憭哉慄慄，曷以盘桓。暮上泰山，白日西匿。前有榛莽，后有鬼蜮。道险天寒，饥不得食。欲见云君，何由可得。泰山巍巍，鲁邦所宗。智矣齐相，七国之雄。二桃何甘，以杀三士。惟其忍心，嗟嗟晏子。虞罗藏机，蜂虿致毒。尔口虽微，惨惨戈戟。屈公问天，贾生吊水。嗟嗟晏婴，实为祸始。
梁父吟
作者：张时彻
朝代：明

朝上泰山，郁何盘盘。崩崖薛嵥，石齿阑班。虺蛇横树，虎豹当关。憭哉栗栗，曷以盘桓。暮上泰山，白日西匿。前有榛莽，后有鬼蜮。道险天寒，饥不得食。欲见云君，何由可得。泰山巍巍，鲁邦所宗。智矣齐相，七国之雄。二桃何甘，以杀三士。惟其忍心，嗟嗟晏子。虞罗藏机，蜂虿致螫。口舌之微，惨惨戈戟。长沙窜谊，汨罗沉平。谁为始祸，嗟嗟晏婴。
次南禺见新月有怀
作者：张时彻
朝代：明
体裁：五言律诗

衡门缘径启，花榭倚云成。照水月初出，近人虫自鸣。疏钟风外落，碧汉树头平。无限伤秋意，同谁次第评。
次山塘驿
作者：张时彻
朝代：明
体裁：七言律诗

乘槎直上女牛边，卜筑空怀阳羡田。剑旆经年行海国，烟霞何计隐壶天。青峰不雨云常湿，幽径无人鹿自眠。夜半吹箫山月白，应知此地有神仙。
武陵庄杂咏二首·其一
作者：张时彻
朝代：明

秉愿物外游，结欣在何许？觅路辨青山，沿洄遵枉渚。丹丘忽戾止，烟霞密如堵。中有千年松，滴翠纷成雨。丛篁茁新玉，樛木罗珍羽。眺听不胜奇，日夕憺容与。
武陵庄杂咏二首·其二
作者：张时彻
朝代：明

河水何弥弥，白石何齿齿。诛茅以为宫，闲旷绝闾里。鸡犬不复闻，渔樵时至止。碧巘插云端，银河投涧底。苔生阶布绣，花发户施绮。况有虫鸟鸣，仿佛谐宫徵。
武陵道中即事·其一
作者：张时彻
朝代：明
体裁：六言诗

歇马夕阳西下，开尊皓月初生。正爱庭前树影，忽闻溪上钟声。
武陵道中即事·其二
作者：张时彻
朝代：明
体裁：六言诗

白水乱舂沙岸，青萝半掩柴门。度岭长随鹤驭，寻津误入桃源。
永宁寺
作者：张时彻
朝代：明
体裁：五言律诗

春风将客骑，日日到山亭。坐爱苔生石，香怜花满庭。竹围华屋秀，云冠远峰青。有客能相款，衔杯不愿醒。
江上行
作者：张时彻
朝代：明
体裁：古风

东风乍雨还乍晴，十里百里闻流莺。春波淼淼净素练，春山簇簇行画屏。江上飞花已如霰，泽中蒲柳何青青。五陵侠客金騕袅，潇湘美人琼玉筝。珊瑚宝玦炤碧草，飞丝急管喧层城。绣服凌云翡翠动，香轮压雾鸳鸯惊。日中斗鸡驰道塞，日暮挝鼓纷吹笙。金陵美人鹦鹉斝，桂棹兰舟不计倾。相看莫放赤日落，白石沙清无限情。凤凰台上乌初下，白鹭洲前笛一鸣。归途况值明月出，回首犹闻白苧声。
江上行
作者：张时彻
朝代：明

东风乍雨还乍晴，十里百里闻流莺。春波渺渺净素练，春山簇簇行画屏。江上花飞已如霰，泽中蒲柳何青青。五陵侠客金騕袅，潇湘美人琼玉筝。珊瑚宝玦照碧草，飞丝急管喧层城。绣服凌云翡翠动，香轮压雾鸳鸯惊。日中斗鸡驰道塞，日暮捶鼓纷吹笙。金陵美人鹦鹉杯，桂棹兰舟不计倾。相看莫放赤日落，白石清沙无限情。凤凰台上鸟初下，白鹭洲前笛一鸣。归途况值明月光，回首犹闻《白苎》声。
江南曲
作者：张时彻
朝代：明
体裁：乐府曲辞

采莲复采莲，莲塘清见底。前有鵁鶄游，后有鸳鸯戏。朝随海潮来，暮随飞鸟去。生作江南人，惯识江南路。
浔阳歌·其一
作者：张时彻
朝代：明
体裁：七言绝句

九江江水九流盘，彩鹢朱旗霄汉间。七十二峰今夜月，龙门相对骆驼山。
浔阳歌·其二
作者：张时彻
朝代：明
体裁：七言绝句

锦云堆树浪花长，桃李飞来片片香。打鼓鸣铙何处客，怪来惊散两鸳鸯。
浔阳歌五首
作者：张时彻
朝代：明

九江江水九流盘，彩耽朱旗霄汉间。七十二峰今夜月，龙门相对骆驼山。龙虎开天取上游，旌旄东下定神州。樯帆直照鼋鼍窟，日月双悬锦绣楼。锦云堆树浪花长，桃李飞来片片香。打鼓鸣桡何处客，怪来惊散两鸳鸯。泽北喧喧商贾庐，泽南隐隐蛟龙居。蓬头赤脚沙中子，荡桨拿钩学捕鱼。渔郎渡头灯火明，浔阳市上酒旗横。沙白水清烟水冷，琵琶犹作断肠声。
浔阳歌五首·其一
作者：张时彻
朝代：明

九江江水九流盘，彩耽朱旗霄汉间。七十二峰今夜月，龙门相对骆驼山。
浔阳歌五首·其三
作者：张时彻
朝代：明

锦云堆树浪花长，桃李飞来片片香。打鼓鸣桡何处客，怪来惊散两鸳鸯。
浔阳歌五首·其二
作者：张时彻
朝代：明

龙虎开天取上游，旌旄东下定神州。樯帆直照鼋鼍窟，日月双悬锦绣楼。
浔阳歌五首·其五
作者：张时彻
朝代：明

渔郎渡头灯火明，浔阳市上酒旗横。沙白水清烟水冷，琵琶犹作断肠声。
浔阳歌五首·其四
作者：张时彻
朝代：明

泽北喧喧商贾庐，泽南隐隐蛟龙居。蓬头赤脚沙中子，荡桨拿钩学捕鱼。
清凉寺
作者：张时彻
朝代：明
体裁：七言律诗

东风吹雾晓山晴，江树青青江水平。芳草尽迷鳷鹊观，碧云长亘凤凰城。潮回石壁帆光乱，岩带珠林花影明。总为青春能致客，夕阳犹自听流莺。
清平道中
作者：张时彻
朝代：明
体裁：七言律诗

山城拂曙动行鞯，古树蒙茸杂瘴烟。野鸟向人名不辨，仆夫无译语难传。青霞漫简高贤传，落日长歌古剑篇。芳草不须怀故土，垄云溪月亦堪怜。
渡黄河
作者：张时彻
朝代：明

黄河回九曲，适郢乍经过。积雨初添涨，无风亦自波。人行沙岸小，树近夕阳多。为爱沧浪曲，因之鼓枻歌。
游招宝山和刘给事
作者：张时彻
朝代：明
体裁：七言律诗

海上孤峰喜共梯，相将一路水云迷。紫霄红日波间涌，碧树青烟天际齐。石壁千年雄宝障，桃源何处问仙溪。清时自有柔夷策，烽火无劳事鼓鼙。
独漉篇
作者：张时彻
朝代：明
体裁：四言诗

独漉独漉，上陵入谷。谷深无底，陵高无躅。玉在璞中，孰别纯疵。鸟在林莽，孰辨雄雌。闭门养蜂，自求其螫。出门种桂，翻树之棘。集菀者骄，集枯者耻。纆牵累累，何由千里。竖儿无知，握策驰驱。马惊车败，叫天号呼。螂能捕蝉，蚌则伺鹬。怀机使诈，水清石出。
田家乐·其一
作者：张时彻
朝代：明
体裁：六言诗

日落山头击鼓，风清竹下吹萧。茅檐酌酒未了，月色林间渐高。
田家乐·其三
作者：张时彻
朝代：明
体裁：六言诗

茅舍东方日出，邻家何处朝舂。黄鹂唤起春睡，犹在芳洲梦中。
田家乐·其二
作者：张时彻
朝代：明
体裁：六言诗

雁度只在高云，人行不到空谷。閒看数点红梅，独坐一林青竹。
田家乐四首
作者：张时彻
朝代：明

茅舍东方日出，邻家何处朝舂。黄骊唤起春睡，犹在芳洲梦中。海近长飞雾雨，山深自起朝霞。绕屋短长松树，延篱红白槿花。篱外人行犬吠，树头日出乌惊。壁上高悬耕耒，织麻自补鱼罾。碧草自绕阶前，青山正当屋角。惊开水鸟还来，扫却林花更落。
田家乐四首·其一
作者：张时彻
朝代：明

茅舍东方日出，邻家何处朝舂。黄骊唤起春睡，犹在芳洲梦中。
田家乐四首·其三
作者：张时彻
朝代：明
体裁：六言诗

篱外人行犬吠，树头日出乌惊。壁上高悬耕耒，织麻自补鱼罾。
田家乐四首·其二
作者：张时彻
朝代：明
体裁：六言诗

海近长飞雾雨，山深自起朝霞。绕屋短长松树，延篱红白槿花。
田家乐四首·其四
作者：张时彻
朝代：明
体裁：六言诗

碧草自绕阶前，青山正当屋角。惊开水鸟还来，扫却林花更落。
留郎曲
作者：张时彻
朝代：明
体裁：古风

三月以来无一晴，郎今欲行犹未行。日日鸟啼行不得，郎心不定妾心惊。芳华尽被云雨妒，出门只尺迷毒雾。风吹白浪立如山，劝郎莫问江头渡。哀猿叫月不可闻，妖蜮含沙讵知数。深林魑魅巧弄人，百尺长蛇断行路。黄金之印大如斗，数奇不得县君肘。有时错误犯刑书，咄嗟那复保身首。此时游魂何处归，此时空房难独守。不如炊黍且蒸藜，相对绳枢与瓮牖。
留郎曲
作者：张时彻
朝代：明

三月以来无一晴，郎今欲行犹未行。日日鸟啼行不得，郎心不定妾心惊。芳花尽被淫雨妒，出门只尺迷毒雾。风吹白浪立如山，劝郎莫问江头渡。哀猿叫月不可闻，妖蜮衔沙讵知数。深林魑魅巧弄人，百尺长蛇断行路。黄金之印大如斗，数奇不得悬君肘。有时错误犯刑书，咄嗟那复保身首。此时游魂何处归，此时空房难独守。不如炊黍且蒸藜，相对绳枢与瓮牖。
白鹿洞
作者：张时彻
朝代：明
体裁：五言律诗

平台开绝壁，西望五峰高。暝树栖山燕，春台绣石皋。鱼游吹浅浪，龙卧起惊涛。莫学任公子，垂纶钓巨鳌。
相逢行贻甬川祭酒
作者：张时彻
朝代：明
体裁：古风

与子同根树，枝干夙所依。东西互飘泊，寒燠历迁移。交游盛宇内，何如我所思。长风戾羽翰，梦想觏容仪。岂期蓟门驾，改辙复来兹。水深秦淮泛，草长钟山陂。相逢揽衣带，欢极难为辞。盛衰鉴毛发，人代多参差。金罍酌旨酒，列席荐芳粢。中庭撷萱草，庶以饫周饥。
省中雨兴
作者：张时彻
朝代：明
体裁：五言律诗

何处多芳草，春江日尔思。高台云出没，双燕雨差池。水络清溪宅，花飞白石堤。长安三月尽，车马至何迟。
禽言五首·其一
作者：张时彻
朝代：明
体裁：古风

冻杀我，冻杀我。天明累个窠，慎莫誇。得过且过，凤凰不如我。
禽言五首·其三
作者：张时彻
朝代：明
体裁：古风

行不得哥哥，南山设阱，北山张罗。延颈鼓翼，嗟嗟奈何。
禽言五首·其二
作者：张时彻
朝代：明
体裁：古风

提胡卢，盛酒浆。我父我母齐寿康。官府不促迫，欢乐不可当。
禽言五首·其五
作者：张时彻
朝代：明
体裁：古风

唤起唤起，鸡鸣天欲曙。大郎艺麻，小郎种黍。
禽言五首·其四
作者：张时彻
朝代：明
体裁：古风

播谷播谷，尔莫蔪尔劳。尔腹可枵，官府不饶。
秋怀二首·其一
作者：张时彻
朝代：明
体裁：古风

虎兕狎旷野，鳟鲂怀广池。如何游客子，飘荡无返期。朝发扶桑阿，夕息望崦嵫。山谷屡阻迁，寒暑互推移。艰难经百务，鬒发变成丝。腰带不盈束，中心惄如饥。
秋怀二首·其二
作者：张时彻
朝代：明
体裁：古风

木落尚可荣，水涸尚可盈。如何蓬蒿士，抱艺竟无成。神龙制蝼蚁，斥鴳嗤鹍鹏。小大各有遇，得失安可凭。达将连驷骋，穷即蓬蔂行。
秋怀诗四首
作者：张时彻
朝代：明

虎兕狎旷野，鳟鲂怀广池。如何游客子，飘荡无返期。朝发扶桑阿，夕息望崦嵫。山谷屡徂迁，寒暑互推移。艰难经百务，鬒发变成丝。腰带不盈束，中心惄如饥。朝登太行坂，雪满太行山。改辙渡黄河，天寒冰塞川。处世多网罗，忧患坐相牵。哲士鄙龚胜，佞臣趣董贤。如何卑执戟，投阁空自捐。木落尚可荣，水涸尚可盈。如何蓬嵩士，抱艺竟无成。神龙制蝼蚁，斥璟嗤鹍鹏。小大各有遇，得失安可凭。达将连驷骋，穷即蓬累行。蝜蝂不畏重，蜗牛好高升。涎尽不返宅，力疲竟颠倾。华亭悲鹤唳，上蔡思苍鹰。光宠难久恃，机阱互相仍。宁甘首阳饿，无作五鼎烹。
秋怀诗四首·其一
作者：张时彻
朝代：明

虎兕狎旷野，鳟鲂怀广池。如何游客子，飘荡无返期。朝发扶桑阿，夕息望崦嵫。山谷屡徂迁，寒暑互推移。艰难经百务，鬒发变成丝。腰带不盈束，中心惄如饥。
秋怀诗四首·其三
作者：张时彻
朝代：明

木落尚可荣，水涸尚可盈。如何蓬嵩士，抱艺竟无成。神龙制蝼蚁，斥璟嗤鹍鹏。小大各有遇，得失安可凭。达将连驷骋，穷即蓬累行。
秋怀诗四首·其二
作者：张时彻
朝代：明
体裁：诗

朝登太行坂，雪满太行山。改辙渡黄河，天寒冰塞川。处世多网罗，忧患坐相牵。哲士鄙龚胜，佞臣趣董贤。如何卑执戟，投阁空自捐。
秋怀诗四首·其四
作者：张时彻
朝代：明

蝜蝂不畏重，蜗牛好高升。涎尽不返宅，力疲竟颠倾。华亭悲鹤唳，上蔡思苍鹰。光宠难久恃，机阱互相仍。宁甘首阳饿，无作五鼎烹。
秋日杂咏·其一
作者：张时彻
朝代：明
体裁：五言律诗

初惊杨柳变，复讶洞庭波。欲采蕙兰去，其如霜露何。远林霞护竹，平野雉穿萝。落日村舂急，丰年黍稷多。
秋日杂咏·其二
作者：张时彻
朝代：明
体裁：五言律诗

官城元枕水，朝暮白云归。寒忆蒹葭落，晴看鸂鶒飞。轻帆行木杪，碧草照荷衣。永夜月如练，沙头莫掩扉。
秋日次南禺韵
作者：张时彻
朝代：明

绿树千章合，玄蝉日夜闻。林疏不碍月，水静漫书云。野艇从鸥引，渔矶与伴分。还因耕艺隙，一诵太玄文。
秋胡行
作者：张时彻
朝代：明
体裁：乐府曲辞

众鸟有匹，胥遨以游。挚而有别，实惟雎鸠。彼谁者子，矫矫卿侯。突而好我，中心孔羞。卿有妇兮妾有夫，悦彼姝兮，曾睢鸠之不如兮。仓庚喈喈，春日载阳。执我懿筐，采彼柔桑。彼谁者子，车马龙骧。含情流睇，黄金是将。兽有穴兮鸟有林，卿有金兮，不如我有心兮。明明日月，照临下土。女子有行，畏彼多露。彼谁者子，绣衣朱辂。美也可悦，不念其故。山有木兮水有鱼，子不信兮，孰可与同居兮。
秦人洞
作者：张时彻
朝代：明
体裁：七言律诗

白云深处即仙山，石室珠林尽日閒。道士空留丹灶穴，渔郎曾叩白云关。满天风雨客初到，绕径烟霞鹤未还。欲问隐沦无处所，隔溪流水自潺湲。
积雨简嘉则
作者：张时彻
朝代：明

阴风吹宿雨，阴雾幂庭墀。怯寒花委砌，避湿鸟分枝。天暝非因夜，泥深不辨蹊。亲宾断来往，孤负黄流卮。兀坐悄无聊，一赋愁霖诗。诗成再三叹，四顾将寄谁。为语云栖者，启户当知之。
积雨简嘉则
作者：张时彻
朝代：明
体裁：古风

阴风吹宿雨，阴雾羃庭墀。畏寒花委砌，避湿鸟分枝。天暝非因夜，泥深不辨溪。亲朋断来往，孤负黄流卮。兀坐悄无聊，一赋愁霖诗。诗成再三叹，四顾将寄谁。为语云栖者，启户当知之。
空城雀
作者：张时彻
朝代：明
体裁：乐府曲辞

空城索索，鼠穴狐栖。白骨不葬，悲风凄凄。嗟尔黄雀，何不去此逃。朝鸣啾啾，夕呼嗷嗷。慊慊长苦饥，尔生一何劳。雀闻心中苦，口噤不能语。大泽饶风波，其上鸱鸢多。东人挟弹，西家张罗。各自怀机智，爱惜田中禾。覆车之粟人尚收，官仓之储宁汝由。何如阘蹋空城里，草根木实无人主。经年不见有行踪，蓬蒿跳踉谁禁汝。蚩蚩尔黄口，慎莫生咨嗟。待得毛羽成，努力自为家。
空城雀
作者：张时彻
朝代：明

空城索索，鼠穴狐栖。白骨不葬，悲风凄凄。嗟尔黄雀，何不去此逃？朝鸣啾啾，夕呼嗷嗷，慊慊长苦饥，尔生一何劳。雀闻心中苦，口噤不能语。大泽饶风波，其上鸱鸢多。东人挟弹，西家张罗，各自怀机智，爱惜田中禾。覆车之粟人尚收，官仓之储宁汝由？何如霝蹋空城里，草根木实无人主。经年不见有行踪，蓬蒿跳踉谁禁汝。蚩蚩尔黄口，慎莫生咨嗟。待得毛羽成，努力自为家。
竹墟宅宴集口占
作者：张时彻
朝代：明
体裁：五言律诗

谁下陈蕃榻，青山有逸民。来从芳草引，坐与碧山邻。中酒无虚日，寻花及好春。相看莫相笑，同是竹林人。
答顾子病中见讯
作者：张时彻
朝代：明
体裁：五言律诗

伊昔盟心久，那堪握手稀。白云繁作舍，黄叶静蒙扉。齿发先时落，芳华复尔违。眷兹林际鸟，晨出暮同归。
简敖子发
作者：张时彻
朝代：明
体裁：五言律诗

朝搴石上英，遗子白门亭。作吏知时最，著书何日宁。土花云助碧，山木鸟分青。犹共南宫柳，时时迓客星。
结客少年场行
作者：张时彻
朝代：明

少年纵饮博，落魄废生涯。阴谋师鬼谷，勇气薄荆轲。象齿饰雕弧，黄金装莫邪。较猎平陵下，一发中五筱。横行都市中，杀人如刈麻。官司急追捕，埋名鲁朱家。亲交易名姓，剧孟相经过。投我千金赠，白刃重摩挲。驱胡出上谷，转战入交河。就食大宛城，饮马条支波。钱刀买首级，摴蒲百万多。生当甘鼎镬，死即弃山阿。
结袜子
作者：张时彻
朝代：明
体裁：古风

岳不言高，海不言深。周公下白屋，天下乃归心。月之从星，不损其明。龙之蛰渊，斯耀其灵。王侯虽云贵贫贱，未可陵士易诎名难成。嗟尔汉庭之人慎莫惊，汉庭何有，尔公尔卿。得则九鼎重，失则鸿毛轻。皇皇黼黻，奕奕华缨。彼驾车而驰马，譬若朝菌之扬英。结袜子，礼王生。张廷尉，名乃成。汉廷之人慎莫惊。
绵州道中
作者：张时彻
朝代：明
体裁：七言律诗

雪岭春深我正来，每逢佳处一徘徊。飞云度水开还合，宿鸟惊人去复回。山缺尽将松竹补，门深偏向野桥开。为言役役驰驱者，何似餐霞卧草莱。
自君之出矣
作者：张时彻
朝代：明
体裁：乐府曲辞

自君之出矣，雕梁复生燕。思君如断石，投水不可见。自君之出矣，鬓发如蓬捲。思君如井干，时时辘轳转。自君之出矣，衾枕歇芳兰。思君如明星，夜夜在云间。
自洛至楚道中漫兴四首·其一
作者：张时彻
朝代：明
体裁：七言律诗

一捧金泥下紫宸，却从南国动朱轮。杨花落尽仍啼鸟，江燕飞来只傍人。落日旌旗遥带郭，清溪草树自为春。匣中孤剑依然在，不用明时枉问津。
自洛至楚道中漫兴四首·其二
作者：张时彻
朝代：明
体裁：七言律诗

麦秀渐渐野雉鸣，仆夫遥指日南程。林间片月依孤角，马首轻云逐去旌。芳草自怜千里梦，青山应共百年盟。行行渐入烟花路，试向斜阳一听莺。
自清泉至卫源舟中作·其一
作者：张时彻
朝代：明
体裁：五言律诗

不是沧浪水，临流试濯缨。桑鸠依叶语，麦雉引雏行。汎渚枯槎出，杨帆返照明。渡头箫鼓近，稚子亦相迎。
自清泉至卫源舟中作·其二
作者：张时彻
朝代：明
体裁：五言律诗

行迈未云已，仍为江汉游。青山随处好，况乃在沧洲。木密众禽乱，川平澹月流。停桡来曲渚，惊动夜栖鸥。
舟人叹
作者：张时彻
朝代：明
体裁：古风

大风折树，河乾见底。五步十宿，一夕九起。河塞不开，水乾不来。自顾无羽翼，安得东西南北飞。裂篷且为薪，卖橹且为糜。什九不得归，得归官府相鞕箠。噫嗟嗟，羊肠之险犹可越，人无遭际那可活。
艳歌何尝行
作者：张时彻
朝代：明
体裁：古风

天有七曜，地有四维。天有七曜，不照汝情。地有四维，不能制汝游行。结发为婚媾，琴瑟两相和。汝今但远去，信誓齐山河。池中有鸳鸯，个个两相当。树上有女萝，叶叶自交柯。食蓼不言苦，食郁不言甘。心思所亲人，遇期而不詹。醯难处饼盎，蠢虫食桃李。不得同生，亦得同死。
茅山纪游
作者：张时彻
朝代：明
体裁：七言律诗

人间何处有仙都，面面芙蓉锦障铺。灵沼巧将珠作液，瑶池真以玉为符。云中洞壑迷来往，天际江湖乍有无。顷刻凭阑多变态，逍遥还拟赋蓬壶。
行路难三首
作者：张时彻
朝代：明

君不见太行山，撑天拄日高郁盘。君不见黄河水，翻云倒雾千万里。渡河苦无梁，上山苦无羽。飒沓蓬蒿常伛偻，我往诉帝帝我拒。虎豹当关攫人肉，雄鸠佻巧不为理。时运苟未逢，材艺弃如土。苏秦空上咸阳书，韩信犹蒙里儿裤。君不见连城璧碎不复完，平地水覆难再收。昔日弹冠取卿相，片言不合兴戈矛。雷开被宠比干死，窦婴失势灌夫囚。道旁荆棘汝自力，进退惟谷心烦忧。绰约春华岂久妍，青青松柏委山丘。君如念东门之黄犬，何如彼西域之青牛。御君文茵畅毂之宝车，升君旋题刻桷之华堂。饮君蒲萄琥珀之美酒，服以华袿绣结之衣裳。妾颜不如花与玉，妾心自比双鸳鸯。朝奉君前，夕侍君旁。承君之欢，不出洞房。岂知贵貌不贵心，转眼秋风霜霰侵。明月长虚文锦帐，清宵不断白头吟。行路难，心烦冤。自家结发尚如此，路上之人何足言。
行路难三首·其一
作者：张时彻
朝代：明

君不见太行山，撑天拄日高郁盘。君不见黄河水，翻云倒雾千万里。渡河苦无梁，上山苦无羽。飒沓蓬蒿常伛偻，我往诉帝帝我拒。虎豹当关攫人肉，雄鸠佻巧不为理。时运苟未逢，材艺弃如土。苏秦空上咸阳书，韩信犹蒙里儿裤。
行路难三首·其三
作者：张时彻
朝代：明

御君文茵畅毂之宝车，升君旋题刻桷之华堂。饮君蒲萄琥珀之美酒，服以华袿绣结之衣裳。妾颜不如花与玉，妾心自比双鸳鸯。朝奉君前，夕侍君旁。承君之欢，不出洞房。岂知贵貌不贵心，转眼秋风霜霰侵。明月长虚文锦帐，清宵不断白头吟。行路难，心烦冤。自家结发尚如此，路上之人何足言。
行路难三首·其二
作者：张时彻
朝代：明

君不见连城璧碎不复完，平地水覆难再收。昔日弹冠取卿相，片言不合兴戈矛。雷开被宠比干死，窦婴失势灌夫囚。道旁荆棘汝自力，进退惟谷心烦忧。绰约春华岂久妍，青青松柏委山丘。君如念东门之黄犬，何如彼西域之青牛。
讯余君房读书大慈山房
作者：张时彻
朝代：明
体裁：五言律诗

岂是逃禅客，栖迟湖上峰。看书亲佛火，旅食借僧舂。夜坐频邀月，晨兴每候钟。自便尘市远，日日断过逢。
还山行赠林屋山人
作者：张时彻
朝代：明

秋风多，秋水波，行人击汰归山阿。朝辞凤凰台，夕宿蒲苇中。月照江流白，霜催山叶红。征途已萧瑟，鸿雁互西东。行看洞庭树，远在烟生处。结庐枕山石，时时戴云雾。未种鹿门田，岁月奄已暮。山中九月甘菊黄，山家美酒郁金香。苍松荫地百尺长，好呼仙客行羽觞。速弦柱促，玄鹤为我舞，长歌紫芝曲。拂袖还沾陇上霞，著书应长门前竹。竹叶何青青，霞光何盈盈。辟谷饵金石，凌虚蹑太清。灵岩瀑布日夜悬，下有野雉雊远田。林间仿佛白玉童，双吹铁笛上青天。林屋之山清且虚，为问瑶草今何如？湖上若逢双鲤鱼，烦君惠我尺素书。
送潘直卿
作者：张时彻
朝代：明
体裁：五言律诗

鸿雁领秋色，江南桂子香。旌悬石门近，云度剡溪长。白水朝朝雾，黄芦夜夜霜。那堪正萧飒，把酒送潘郎。
送郑本德
作者：张时彻
朝代：明
体裁：五言律诗

二月河冰泮，轻舟棹碧波。柳交行旆绿，云出晓风多。北阙甘泉赋，春风宝剑歌。天涯一尊酒，相送意如何。
送陈子文之官广西
作者：张时彻
朝代：明
体裁：古风

城中月明齐击鼓，城头日出朝树羽。驷马驰驱南楚云，岭猿长啸炎交雨。道傍三月柳如旌，攀折慇勤送子行。白水苍茫天万里，登临不厌伏波城。
逃民歌
作者：张时彻
朝代：明
体裁：古风

来逋逃，来逋逃，茹藿烹藜腹顑颔以枵。出门豪家打缚，入门妻子煎熬。昔饥官府赈我，今饥官府禁我。来逋来逋，率彼旷野。野死饫鸱鸢，狱死饫虫鼠。野死侥倖尚可脱，狱死则死谁贳汝。
郊居·其一
作者：张时彻
朝代：明
体裁：古风

朝出野田游，暮向林皋宿。策杖入蓬门，溪云犹在足。赪霞鸟背翔，皓月江心浴。樵钓共为徒，庶几郑子谷。
郊居·其三
作者：张时彻
朝代：明
体裁：古风

村居何所有，历历多修竹。明星阁树头，白云饱溪腹。钓月引鳟鲂，樵霞卧山麓。枯槁固所耽，饮啄亦自足。
郊居·其二
作者：张时彻
朝代：明
体裁：古风

幽居屏烦喧，触目恣遐眺。烟霞茁屡奇，峰峦互腾踔。宿鸟竞阳枝，寒泉迸阴窍。欣兹十亩宫，托迹亦䆗窱。
郊居·其五
作者：张时彻
朝代：明
体裁：古风

寄遁匪云远，清溪即故栖。崇楼邀月近，列岫泄云齐。鸟至自相悦，人来乍欲迷。言访蓬瀛客，丹丘尚可梯。
郊居·其六
作者：张时彻
朝代：明
体裁：古风

积禾已堪炊，种蔬已堪摘。梧竹俨成行，信是幽人宅。鸟篆文苔阶，云衣罥兰泽。翘首望长空，青山净如拭。
郊居·其四
作者：张时彻
朝代：明
体裁：古风

篱菊欲辞荣，林枫亦陨赤。芳醑湛盈尊，园果繁以硕。邻里相劝酬，酣歌击白石。俯视池中鱼，仰睇云间翼。
郊居八首
作者：张时彻
朝代：明

朝出野田游，暮向林皋宿。策杖入蓬门，溪云犹在足。霞鸟背翔，皓月江心浴。樵钓共为徒，庶几郑子谷。幽居屏烦喧，触目恣遐眺。烟霞茁屡奇，峰峦互腾踔。宿乌竞阳枝，寒泉迸阴窍。欣兹十亩宫，托迹亦窈窕。村居何所有，历历多修竹。明星阁树头，白云饱溪腹。钓月引鳟鲂，樵霞卧山麓。枯槁故所耽，饮啄亦自足。篱菊欲辞荣，林枫亦陨赤。清尊湛芳醑，园果繁以硕。邻里相劝酬，酣歌击白石。俯视池中鱼，仰睇云间翼。有鼓不自鼓，有琴不自弹。端居习清燕，阒寂寡所欢。寒泉盘户碧，坠叶满庭丹。采采芙蓉花，云露何漙漙。种禾已堪炊，种蔬已堪摘。梧竹俨成行，展矣幽人宅。鸟篆文苔阶，云衣罥兰泽。翘首望长空，青山净如拭。伏枕不成寐，侧听司晨嗥。严霜切重衾，疾风梳败蕉。寒燠固有常，龙蛇由所遭。集菀本非羡，白首甘蓬蒿。
郊居八首·其一
作者：张时彻
朝代：明

朝出野田游，暮向林皋宿。策杖入蓬门，溪云犹在足。霞鸟背翔，皓月江心浴。樵钓共为徒，庶几郑子谷。
郊居八首·其七
作者：张时彻
朝代：明

种禾已堪炊，种蔬已堪摘。梧竹俨成行，展矣幽人宅。鸟篆文苔阶，云衣罥兰泽。翘首望长空，青山净如拭。
郊居八首·其三
作者：张时彻
朝代：明

村居何所有，历历多修竹。明星阁树头，白云饱溪腹。钓月引鳟鲂，樵霞卧山麓。枯槁故所耽，饮啄亦自足。
郊居八首·其二
作者：张时彻
朝代：明

幽居屏烦喧，触目恣遐眺。烟霞茁屡奇，峰峦互腾踔。宿乌竞阳枝，寒泉迸阴窍。欣兹十亩宫，托迹亦窈窕。
郊居八首·其五
作者：张时彻
朝代：明

寄遁匪云远，清溪即故栖。崇楼邀月近，列岫泄云齐。鸟至自相悦，人来乍欲迷。言访蓬瀛路，丹丘倘可梯。
郊居八首·其八
作者：张时彻
朝代：明
体裁：古风

伏枕不成寐，侧听司晨嗥。严霜切重衾，疾风梳败蕉。寒燠固有常，龙蛇由所遭。集菀本非羡，白首甘蓬蒿。
郊居八首·其六
作者：张时彻
朝代：明

有鼓不自鼓，有琴不自弹。端居习清燕，阒寂寡所欢。寒泉盘户碧，坠叶满庭丹。采采芙蓉花，云露何漙漙。
郊居八首·其四
作者：张时彻
朝代：明

篱菊欲辞荣，林枫亦陨赤。清尊湛芳醑，园果繁以硕。邻里相劝酬，酣歌击白石。俯视池中鱼，仰睇云间翼。
郊游
作者：张时彻
朝代：明
体裁：五言律诗

路出片云外，烟霞万井同。江山二月雨，杨柳一春风。草舍面岑石，清溪多桂丛。尘心应自远，长啸此宵中。
采葛篇
作者：张时彻
朝代：明
体裁：古风

种葛南山下，春风吹葛长。二月吹葛绿，八月吹葛黄。腰䥥逝采掇，织作君衣裳。经以长相忆，纬以思不忘。出入君箧笥，长得近辉光。层冰布河水，中野皓凝霜。吴罗五文采，蜀锦双鸳鸯。君恩当断绝，叹息摧中肠。中肠日以摧，葛叶日以衰。愿留枯根株，化作萱草枝。
采葛篇
作者：张时彻
朝代：明

种葛南山下，春风吹葛长。二月吹葛绿，八月吹葛黄。腰镰逝采掇，织作君衣裳。经以长相忆，纬以思不忘。出入君箧笥，长得近辉光。层冰布河水，中野皓凝霜。吴罗五文采，蜀锦双鸳鸯。君恩当断绝，叹息摧中肠。中肠日以摧，葛叶日以衰。愿留枯根株，化作萱草枝。
长安道
作者：张时彻
朝代：明
体裁：乐府曲辞

曙动开长乐，莺鸣绕建章。龙媒驰道出，凤吹彩旌扬。绣陌生朱雾，铜沟映绿杨。渭桥春水涨，日日汎鸳鸯。
长安道
作者：张时彻
朝代：明

曙动开长乐，莺鸣绕建章。龙媒驰道出，凤吹彩旌扬。绣陌生朱雾，铜沟映绿杨。渭桥春水涨，日日泛鸳鸯。
闾阎曲
作者：张时彻
朝代：明
体裁：乐府曲辞

谷熟不到釜，丝成不上身。莫道江南乐，江南愁杀人。
陇头流水歌三叠
作者：张时彻
朝代：明

陇水下陇头，东西南北流。浮萍逐陇水，一去不复收。陇坂回九折，七日乃得越。如何下陇水，瞬息成诀绝。
陇头流水歌三叠·其一
作者：张时彻
朝代：明

陇水下陇头，东西南北流。浮萍逐陇水，一去不复收。
陇头流水歌三叠·其三
作者：张时彻
朝代：明

残月宝刀白，微霜陇树黄。笛中闻折柳，那得不思乡。
陇头流水歌三叠·其二
作者：张时彻
朝代：明

陇坂回九折，七日乃得越。如何下陇水，瞬息成诀绝。
陇头流水歌三叠·其二
作者：张时彻
朝代：明
体裁：五言绝句

陇版回九折，七日乃得越。如何下陇水，瞬息成决绝。
陈都阃宅看烟火
作者：张时彻
朝代：明

正月初旬长昼昏，北风吹沙江吐云。千门弱柳青袅袅，官院红梅开正芬。雨霁张灯春不迟，将军烟火夜偏奇。层层岛屿神仙见，灿灿云霄星斗垂。宝塔崚嶒跨紫峰，青天削出金芙蓉。芳兰映日琼瑶碧，菡萏凌波玛瑙红。蜡炬光中战马鸣，奔如飞电突如鲸。戈矛寒带阴山雪，旗甲晴挥瀚海星。野鸽双飞乍欲没，衔枝喜鹊喳喳发。芍药蒲萄悬翠屏，珊瑚宝贝流明月。空中捧出百丝灯，神女新妆五彩明。真人斩蛟动长剑，狂客吹箫过洞庭。翩翩舞蝶戏穿花，海上楼台散赤霞。须臾锦绣被满地，明珠斗大纷如麻。城中小儿齐拍手，声声道好如雷吼。击鼓弹筝时转喧，河汉低回挂朱牖。夜深宾客各言归，主人长跪强牵衣。朱苞细拆漳南橘，白碗新盛北地梨。联床接席出丰膳，美酒平斟玉屈卮。清宵良会岂再得，今我不醉将何为。
陌上柳
作者：张时彻
朝代：明

陌上柳，陌上柳，春风披拂长短条，不知攀折谁人手。为问去年折柳人，今年柳发归来否？雉朝飞，车辚辚，柳花飞飞愁杀人。
陌上柳
作者：张时彻
朝代：明
体裁：古风

陌上柳，陌上柳，春风拔拂短长条，攀条不识谁人手。为问去年折柳人，今年柳发归来否。雉朝飞，车辚辚，柳花飞飞愁杀人。
除夕次高屋山
作者：张时彻
朝代：明

天涯愁病总难除，况复残年忆故庐。到处风尘还极目，由来泉石可安居。三巴未布平戎檄，四海空闻献瑞书。坐对寒灯不成寐，呼童数问夜何如。
隐居
作者：张时彻
朝代：明

岛屿春常在，桃源路不迷。山禽冲雾落，野鹿抱霞栖。蔓引青松弱，崖悬碧草齐。逍遥堪避世，从此觅丹梯。
题候涛山和丰大
作者：张时彻
朝代：明
体裁：五言律诗

浩淼疑无地，何年此落星。洪涛舂日白，远树贴天青。旸谷收渔舶，崦嵫列画屏。山僧有真悟，对客说元经。
飞来峰
作者：张时彻
朝代：明
体裁：五言律诗

叠石围青壁，澄湖映赤城。峰回云尽入，洞转日初明。窈窕丹丘秘，逍遥玉女行。山中有真隐，长坐说无生。
乙亥九月望日萧山舟中寄弟
作者：张时敏
朝代：明
体裁：七言律诗

旧游二十年前路，头白重来仗辘轳。两岸好山篷外柳，五更疏雨枕边芦。梦遥池馆诗谁续，兴拍江邮酒自沽。惆怅忍看南去雁，海云明日又三吴。
夏日久雨
作者：张时敏
朝代：明
体裁：七言律诗

积雨绵绵苦未收，顿令平陆是洪流。好山何日能当户，明月多时不上楼。牟麦将登成半损，晚秧新插待重抽。樗材自分甘空食，犹抱农夫终岁忧。
晓发绍兴城外
作者：张时敏
朝代：明
体裁：七言律诗

起踏船头览物华，尘踪一夜伴芦花。鸡声催淡山头月，鸦阵啼红海面霞。到岸喧声皆旅舶，隔桥烟火是渔家。片云忽散萧萧雨，更掩蓬窗听煮茶。
病中强和东沙春官夏日诗·其一
作者：张时敏
朝代：明
体裁：五言律诗

江乡暑气溽，心静自清虚。草色门前径，榆阴屋外渠。养生无异术，娱老有閒书。羡彼沙头鸟，浮游日自如。
病中强和东沙春官夏日诗·其二
作者：张时敏
朝代：明
体裁：五言律诗

欲觅广寒路，缘无万仞梯。就凉凭竹牖，扶病涉花溪。庭雀依人噪，桑鸠逐妇啼。不冠兼不袜，长畏报轮蹄。
登黄鹤楼
作者：张时敏
朝代：明
体裁：七言律诗

欲跨阑干摘斗牛，西风寒洒鬓飕飕。仙于何处乘黄鹤，人向江天倚白头。万里眼空云梦景，八纮襟纳洞庭秋。相逢尽说波涛险，日日东流见客舟。
登黄鹤楼二首·其一
作者：张时敏
朝代：明
体裁：七言律诗

茫茫仙鹤去无音，留得名楼壮古今。吴楚百川归吐纳，乾坤万象属登临。哀歌已逐鸣榔散，霸业都随折戟沉。惟有天然图画景，前人吟过后人吟。
登黄鹤楼二首·其二
作者：张时敏
朝代：明
体裁：七言律诗

欲攀栏干摘斗牛，西风寒洒鬓飕飕。仙于何处乘黄鹤，人向江天倚白头。千里眼空云梦景，八纮襟纳洞庭秋。相逢尽说波涛险，日月东流见客舟。
睡渔图
作者：张时敏
朝代：明
体裁：七言绝句

扁舟随处即为家，双鬓无愁也自华。抱楫西风眠正稳，不知新月上芦花。
白云洞天纪游
作者：张昌荫
朝代：明
体裁：七言律诗

碧树阴中绕一湾，柴门时启昼常閒。天门石窟无多处，佛殿僧房各半间。足履归云团路径，杖头落日挂青山。依稀会得如来意，贝叶莲花仔细看。
中秋寄周简臣
作者：张明弼
朝代：明
体裁：七言绝句

独夜清光谁与期，故人千里坐相思。知君亦在月光下，两地衔杯话旧时。
六贤祠
作者：张明弼
朝代：明

山川亦自有声气，西湖不易与人热。五日京兆王弇州，冷面臬司号寒铁。原与湖山非久要，心胸不复留风月。犹议当时李邺侯，西泠尚未通舟楫。惟有林苏白乐天，真与烟霞相接纳。风流俎豆自千秋，松风菊露梅花雪。
夜集宋喜公郭外别业
作者：张明弼
朝代：明
体裁：七言律诗

春来曾得几开襟，况有邹枚共话心。千树衔灯疑月动，一川带火似蛟沈。宵光难辨花疏密，星影犹知水浅深。此夕与君经两别，仙源肯许再相寻。
有约
作者：张明弼
朝代：明
体裁：古风

人语歇，夜光生。烛气杂帘影，桐花碎月明。鼓楼西，画桥北，思君念君迟君色。门早开，君早来。四月夜正短，无为久徘徊。
虞山对月有怀
作者：张明弼
朝代：明
体裁：古风

昨我别君时，初月似君眉。君言此后如相思，遥指月光以为期。还愁月向君边满，长悬缺月照妾帷。我今独宿虞山下，可有圆辉伴君夜。他人告我只一月，茅山虞山月不别。岂有我处似规圆，却到君边同玉缺。始知君今见我客中波，我亦对君帏前雪。君我遥遥相处心，千里百里一轮结。月光兮月光，君应知我肠。愿君梯我上月旁，手书相思字，俾君两相望。不然但使君一月、我一月，各分一月栖两乡。或令我上弦、君下弦，刲蟾割兔各生光。何忍共此径尺明，同心同意成殊方。殷勤告月求月助，寒鹊徙枝天欲曙，明月无言向西去。
金陵送胡常之归九华
作者：张明弼
朝代：明
体裁：七言绝句

目极秋江隐碧山，九峰想像有无间。孤舟此去同凫雁，知宿蒹葭第几湾。
纪星飞
作者：张星
朝代：明
体裁：五言律诗

亥年霜月半，日晡过流星。火鹊翎声急，金龙甲卸腥。东南奔似箭，西北响如铃。未卜先天数，杞忧已涕零。
一脉泉铭，为中一元禅师作
作者：张昱
朝代：明
体裁：古风

天地不自私，至宝发山川。谁于黄金岩，得此一脉泉？涓涓成不息，曹溪宁后先？造化亦有待，于师亦前缘。既供香积厨，复灌富阳田。譬彼释氏法，一灯遍三千。泉流愿无竭，灯光永相传。日居而月诸，于亿万斯年。
七夕
作者：张昱
朝代：明
体裁：七言律诗

七夕佳期自古今，双星有烂夜沉沉。可怜乞巧楼前月，曾照长生殿里心。鹊引凡情瞻绣户，蝶随秋梦入罗衾。斜河已没东方白，露湿幽兰思不禁。
七夕
作者：张昱
朝代：明
体裁：五言绝句

乞与人间巧，全凭此夜秋。如何针线月，容易下西楼？
七夕
作者：张昱
朝代：明
体裁：七言律诗

天上何因有别离，人间谩自指佳期。果如女嫁男婚事，何限风清月白时？银汉几曾横鹊影，花盘空复罥蛛丝。今朝少妇心中事，只有回文锦字知。
三月三日，湖上作二首
作者：张昱
朝代：明

此日谁人肯在家，倾城满意事繁华。时非上巳不为节，春到牡丹才是花。雾鬓风鬟湖上女，画轮绣毂道傍车。儿童尽唱铜鞮曲，未觉人间日易斜。此日西湖似曲江，湔裙流水碧淙淙。谁家妇女不红粉，是处水亭皆绿窗。白发看花春可数，画船扶醉玉成双。邦人何哂狂居士，老至关情尚未降。
三月三日，湖上作二首·其一
作者：张昱
朝代：明
体裁：七言律诗

此日谁人肯在家，倾城满意事繁华。时非上巳不为节，春到牡丹才是花。雾鬓风鬟湖上女，画轮绣毂道傍车。儿童尽唱铜鞮曲，未觉人间日易斜。
三月三日，湖上作二首其二
作者：张昱
朝代：明
体裁：七言律诗

此日西湖似曲江，湔裙流水碧淙淙。谁家妇女不红粉，是处水亭皆绿窗。白发看花春可数，画船扶醉玉成双。邦人何哂狂居士，老至关情尚未降。
三良诗
作者：张昱
朝代：明
体裁：古风

百岁谁免死，贵足留其名。三良殉秦穆，慷慨平生情。一诺奉明主，千秋共哀荣。从容就长夜，斯人岂偏生？所以黄鸟诗，至今颂遗声。
上元夫人词
作者：张昱
朝代：明
体裁：七言绝句

阿母亲曾与制衣，手攀云锦下天机。自从宴罢茅君后，寂寞龟坛会更稀。
上巳日，杭州府学教授徐一夔、四斋训导拉游智果寺，访东坡，题参寥泉
作者：张昱
朝代：明
体裁：古风

佳游在上巳，属此清明前。春景已云宴，风光犹未暄。往寻智果寺，竟得参寥泉。云物岂殊昔，人世自更迁。邈哉长公咏，风流想当年。我辈复登临，花界何因缘？古佛俨香阁，真诠积华轩。境超万念空，道胜诸妄捐。缅怀此会难，徘徊未云还。申章续芳藻，冀或来者传。
上清方方壶作墨画，赠毛起宗提点
作者：张昱
朝代：明
体裁：五言绝句

风火鍊仙骨，云雷铸鼎文。壶公探造化，图寄大毛君。
与白范论诗
作者：张昱
朝代：明
体裁：七言律诗

白家少傅诸孙在，坐语都忘日晷移。不用入吴求季札，有如过晋得钟仪。高情欲共游丝远，倦迹犹嫌过鸟迟。莫道古今风雅异，总于衰晚始相知。
与胡奎言诗
作者：张昱
朝代：明
体裁：七言律诗

咏歌终日莫予违，可与言诗竟日稀。风雅不删真妙制，性情所得是天机。尽知金翠涂屏雀，未见丹青画衮衣。杜甫当年评众作，鲸鱼碧海敢云非？
与金冕言诗
作者：张昱
朝代：明
体裁：七言律诗

天然秋水出芙蓉，造物何言与用工？风雅遗音自鸣凤，齐梁馀习尽雕虫。性情敦厚思方到，句法雍容律始同。沈宋后来俱作者，几何人辨四声中？
丛玉轩
作者：张昱
朝代：明
体裁：七言律诗

河东使君竹成癖，落墨满林烟雨新。雪壁自期留后日，碧纱谁与护轻尘？百年聚散同残梦，一代风流不数人。赖是主僧知敬客，不辞骑马到来频。
东圃诗，为道士王景丹赋
作者：张昱
朝代：明
体裁：古风

东圃轩在玄武宫，海日欲上烟霏红。若人餐之百体充，养得面貌如婴童。上清有法授有宗，灵章秘咒存心胸。一气孔神天与通，右卫白虎左青龙。掷火万里行老翁，欲雨即雨风即风。燮理造化代天工，事亲则孝君则忠，神人执鞭须相从。
东坡笠屐图
作者：张昱
朝代：明
体裁：七言绝句

从来泾渭不同波，得贬黎中幸已多。莫把丹青论笠屐，文章千载一东坡。
东堂梨花
作者：张昱
朝代：明
体裁：七言律诗

为尔东堂雪满株，花时长是忆吾庐。风前恐化庄周蝶，月下还迷卫玠车。老至逢春成感慨，兴来把酒为踌躇。寻常一样清明节，说似当年总不如。
东林
作者：张昱
朝代：明
体裁：七言律诗

之子青年独老成，布袍宽博称其名。李膺谩自知文举，杨意无能荐长卿。每到草堂成酩酊，偶过花径亦逢迎。卜邻自觉头加白，转信前贤畏后生。
丞相委入姑苏索各官俸米，留别幕府诸公
作者：张昱
朝代：明
体裁：七言律诗

不比常年载酒游，杏花时节出杭州。粉闱未觉为郎贵，萱草难忘此日忧。沙漠帛书空见雁，江湖春水莫容鸥。何时折尽垂杨柳，留取他年系别愁。
两山亭留题
作者：张昱
朝代：明
体裁：七言律诗

马头曾为使君回，北望新亭道路开。于越地形缘海尽，勾吴山色过江来。英雄有恨馀湖水，天地忘怀入酒杯。珍重谢家林下客，玉山何待倩人推？
中秋望月，甲辰年赋·其二
作者：张昱
朝代：明
体裁：七言律诗

月里分明见九州，浮云西北是璚楼。歌钟未厌今宵酒，砧杵那禁此夜愁？若使有情须痛哭，不知何物是风流？霓裳不向当时罢，戎马中原未肯休。
中酒
作者：张昱
朝代：明
体裁：七言律诗

连日醉头扶不起，记曾有说酒能医。知伤肺气终为患，不典春衣亦是痴。小阁留僧看斗茗，矮床对雨教弹棋。馀年有甚唐人癖，稍得闲情便赋诗。
临安访古十首 其一 石镜
作者：张昱
朝代：明
体裁：七言绝句

临安山中古石镜，曾照钱王冕服来。天遣紫苔封裹后，等闲不许别人开。
临安访古十首 其七 将军树
作者：张昱
朝代：明
体裁：七言绝句

将军官重执金吾，不比秦朝列大夫。王为锦衣归故里，遂令老树有称呼。
临安访古十首 其三 功臣塔
作者：张昱
朝代：明
体裁：七言绝句

峰头石塔表功臣，五百年前是佛身。莫问蓬莱水清浅，野藤犹蔓劫馀春。
临安访古十首 其九 净土寺
作者：张昱
朝代：明
体裁：七言绝句

祥符赐额海会寺，四百年来弹指过。试问竹林桥下路，往还曾见几东坡？
临安访古十首 其二 婆留井
作者：张昱
朝代：明
体裁：七言绝句

旧日婆留井未堙，石栏苔藓上龙鳞。而今率土皆臣妾，莫愿皇天产异人。
临安访古十首 其五 化城寺
作者：张昱
朝代：明
体裁：七言绝句

王子能以身施佛，何异生居净梵宫？敝屣视他闲富贵，男儿到此是英雄。
临安访古十首 其八 环翠阁
作者：张昱
朝代：明
体裁：七言绝句

东山尚存环翠阁，谢傅来游经几年？可是旧时携妓到，粉香犹在画阑边。
临安访古十首 其六 衣锦山
作者：张昱
朝代：明
体裁：七言绝句

还乡满山都覆锦，富贵应须白昼归。设宴九龙堂上日，沛中歌后似王稀。
临安访古十首 其十 九仙山
作者：张昱
朝代：明
体裁：七言绝句

仙子何年化鹤群，至今名姓只空闻。我来欲访前朝事，怅望九仙惟白云。
临安访古十首 其四 锦溪
作者：张昱
朝代：明
体裁：七言绝句

钱王功业与天齐，百里旌旗照此溪。彼此波中铺锦后，至今光景净无泥。
临安访古十首·石镜
作者：张昱
朝代：明

临安山中古石镜，曾照钱王冕服来。天遣紫苔封裹后，等闲不许别人开。旧日婆留井未堙，石栏苔藓上龙鳞。而今率土皆臣妾，莫愿皇天产异人。峰头石塔表功臣，五百年前是佛身。莫问蓬莱水清浅，野藤犹蔓劫馀春。钱王功业与天齐，百里旌旗照此溪。彼此波中铺锦后，至今光景净无泥。王子能以身施佛，何异生居净梵宫？敝屣视他闲富贵，男儿到此是英雄。还乡满山都覆锦，富贵应须白昼归。设宴九龙堂上日，沛中歌后似王稀。将军官重执金吾，不比秦朝列大夫。王为锦衣归故里，遂令老树有称呼。东山尚存环翠阁，谢傅来游经几年？可是旧时携妓到，粉香犹在画阑边。祥符赐额海会寺，四百年来弹指过。试问竹林桥下路，往还曾见几东坡？仙子何年化鹤群，至今名姓只空闻。我来欲访前朝事，怅望九仙惟白云。
丹井
作者：张昱
朝代：明
体裁：七言绝句

张仙于此炼丹砂，夜夜丹光照井华。犹有石阑遗刻在，将军移置羽人家。
丹华篇
作者：张昱
朝代：明
体裁：古风

修茎冒丹华，碧叶相掩映。晨露发其枝，举世莫与并。微风波上来，绰约有馀韵。相看咫尺地，人远河汉近。绿房多苦心，伫立秋塘暝。
丹溪别业图，为周昉赋
作者：张昱
朝代：明
体裁：七言绝句

文光万丈照丹溪，爱尔慈乌夜夜啼。父有遗经能教子，草堂犹在此溪西。
为桐峰讲主题二画，风梅
作者：张昱
朝代：明
体裁：七言绝句

长林春早玉烟新，未许风光殿后尘。留得维摩方丈在，碧纱遮护散花人。
为雪庭禅师题赵氏三马卷二首
作者：张昱
朝代：明

僧房曾见写骐驎，人已云亡纸墨新。寂漠九原无吊处，至今犹羡执鞭人。骥子生来骨相奇，满沟汗血落胭脂。空门纵有驮经日，得似牵过白玉墀。
为雪庭禅师题赵氏三马卷二首·其一
作者：张昱
朝代：明
体裁：七言绝句

僧房曾见写骐驎，人已云亡纸墨新。寂漠九原无吊处，至今犹羡执鞭人。
为雪庭禅师题赵氏三马卷二首·其二
作者：张昱
朝代：明
体裁：七言绝句

骥子生来骨相奇，满沟汗血落胭脂。空门纵有驮经日，得似牵过白玉墀。
义株行
作者：张昱
朝代：明
体裁：古风

庐陵江西古名郡，四忠一节之故乡。岂惟英贤间世钟造化，亦有义株连理呈祯祥。丰塘三山两株树，托生离立不数武。高茎擎天一盖张，深根走地群蛟怒。曾氏世居株树边，诗礼传家三百年。尚书既为连理咏，丞相复入郡志编。二公真迹今犹在，文光照耀无年载。李渊诸孙尚有传，桑田谁谓成沧海？五世孙亦一老翁，欲以此事徵盲聋。丰塘之株无乃丰城剑，变化偃蹇双蛟龙。不然安得保风雨，专与三山为始终。
九日，过长安镇王山人
作者：张昱
朝代：明
体裁：七言律诗

因过王生忘坐久，阶前花有白鸡冠。草堂出酒生新敬，雪壁题诗寄此观。肯谓陶潜逢九日，却如李白醉长安。老夫遍赏东篱菊，摇落群芳正耐看。
书药舟，为湖州沈玉泉架阁赋
作者：张昱
朝代：明
体裁：七言律诗

溪上香吹白藕花，沈郎舟楫自为家。双鬟荡桨乘流去，小榼留人易日斜。采得绿荷成野服，博来红米是丹砂。綵鸾韵写松烟墨，不与青蛇道士赊。
云林歌
作者：张昱
朝代：明
体裁：古风

李侯云林心所仰，既见云林副心赏。欣然为我出图画，索我题诗画图上。我自别侯二纪馀，不得半纸庐江书。乃知已膺庙堂聘，梁栋之材宁不如？云林乃是君所植，雨露蟠根同铁石。直干凭淩御史霜，青云照耀郎官笔。即今英发当盛年，上林玉树幕府莲。东阁梅花时自咏，南郡官曹谁更贤？从知侯家积阴德，凤雏七枚毛五色。览辉已出丹穴中，来仪定集虞廷侧。安栖不用求梧桐，云林气接扶桑红。结巢日边长羽翼，好音惠我双飞鸿。
云门山房，为青州曹伯起赋
作者：张昱
朝代：明
体裁：古风

云门山房何所指，知尔不忘桑梓意。山在城南百里间，沃衍膏腴宜树艺。中有一村俱姓曹，列戟高门是乡里。青州旧入齐封疆，相国犹传汉家世。曹彬为宋下江南，史册能书其门第。四世之祖在元初，遭际风云致爵位。亦参丞相下豫章，腰插金符位元帅。但知报国守忠贞，不肯随人事轩轾。用也绰有乃祖风，一篑不止山可崇。碧梧枝老自栖凤，绿竹根深须化龙。昔时未到山房里，每望云门候佳气。却缘亦是豫章人，客舍并州如有喜。云门之山青接天，鸿濛既判知何年？山房去天不咫尺，名与云门当共传。
五府驿代杨左丞留题
作者：张昱
朝代：明
体裁：七言律诗

西楼柳风吹晚香，石榴裙映黄金觞。纤歌不断白日速，微雨欲度行云凉。笑看席上赋鹦鹉，醉听门前嘶骕骦。早晚平吴王事毕，羽书飞捷入朝堂。
五府驿代杨左丞留题二首·其一
作者：张昱
朝代：明

免冑日趋丞相府，解鞍夜宿五侯家。玉杯行酒听春雨，银烛照人如晚霞。受命敢忘军旅事，抚时又过掖垣花。汉家未可轻韩信，尚要生擒李左车。束发从戎十五年，战回平地血成川。英雄生世有如此，忠孝报君当慨然。俶扰弄兵俱赤子，中兴有道自皇天。猖狂暂假姑苏息，系颈终须拜马前。
五府驿代杨左丞留题二首其一
作者：张昱
朝代：明
体裁：七言律诗

免冑日趋丞相府，解鞍夜宿五侯家。玉杯行酒听春雨，银烛照人如晚霞。受命敢忘军旅事，抚时又过掖垣花。汉家未可轻韩信，尚要生擒李左车。
五王行春图
作者：张昱
朝代：明
体裁：古风

开元天子达四聪，羽旄管籥行相从。当时从驾骊山者，宰相犹是璟与崇。华萼楼中云气里，兄弟同眠复同起。玉环一旦入深宫，大枕长衾冷如水。兴庆池头花树边，梨园小部俱婵娟。杨家姊妹夜游处，银烛万条生紫烟。宁知乐极哀方始，羯鼓未终鼙鼓起。褒斜西幸雨淋铃，回首长安几千里？
五陵游侠图
作者：张昱
朝代：明
体裁：七言绝句

白雪肌肤白玉鞍，浑身俊气许人看。若知稼穑艰难处，肯把黄金铸弹丸？
京城得家书，题示儿子同同
作者：张昱
朝代：明
体裁：七言律诗

苏郎不是饮中仙，只好长斋绣佛前。蝶到枕边身是梦，花随春去日如年。芙蓉别馆还依旧，鹦鹉小窗殊可怜。纵得归来城郭在，铜驼露冷湿荒烟。
从军行
作者：张昱
朝代：明
体裁：古风

一身既从军，宁复顾家室？日食官仓粮，惟知事行役。昨朝号令下，负弩趋大碛。驱车出城去，旌麾耀白日。男儿重横行，万乘假羽翼。意气从中来，性命何所惜？雕鸣沙塞雨，四面无马迹。不有封侯贵，班超肯投笔。
仙姑泉，次刘郎中韵
作者：张昱
朝代：明
体裁：七言律诗

谁把丹崖手擘开，钜灵还向此中来。青冥风露银河近，白日雷霆碣石摧。神女有时成暮雨，胡麻何处是天台？刘郎旧不通仙籍，能得题诗在紫苔。
代毛延寿
作者：张昱
朝代：明
体裁：五言绝句

岂谓黄金少，除褒君未知。古来因好色，灭国是龙漦。
估客
作者：张昱
朝代：明
体裁：七言律诗

不用誇雄盖世勋，不须考證六经文。孰为诗史杜工部，谁是玄经扬子云。马上牛头高一尺，酒边豪气压三军。盐钱买得娼楼宿，鸦鹊鸳鸯醉莫分。
侍御周伯温以行台羁留姑苏，柬寄之
作者：张昱
朝代：明
体裁：七言律诗

白头岁月付流波，何物虚名在谏坡？属国莫嫌持节久，子阳犹谓见天多。强梁不见图销印，跋扈如闻欲倒戈。一树红梨春事晚，宣文阁下欲如何？
修净慈寺成，贺简以道长老
作者：张昱
朝代：明
体裁：七言律诗

古佛毗耶愿海深，万间弹指变黄金。分明兜率诸天境，庆赞阎浮施主心。堂上鼓钟声大地，域中龙象尽知音。自应雪夜传衣处，不独神光在少林。
僧华光画梅
作者：张昱
朝代：明
体裁：五言绝句

谁与一毫端，示此无垢相。迦叶不可招，始悟色空妄。
僧惠炬有悼黄溍太史偈，次韵
作者：张昱
朝代：明
体裁：七言律诗

日鼓西沉逝水东，他生还有此生同。莲花社岂知元亮，茅屋诗曾咏巳公。梦幻已空身外蝶，文章犹镂蠹间虫。闲情最是山前塔，日夜风铃语未穷。
元日大雪
作者：张昱
朝代：明
体裁：七言律诗

东风吹雪逐年新，洗尽街头万马尘。桃板谩题新得句，椒觞偏醉少年人。江山未觉非前日，老大犹怜有此身。稚子老妻能慰藉，辛盘聊复贺青春。
元旦试笔
作者：张昱
朝代：明
体裁：七言律诗

鸣玉趋朝已不堪，白头早赐老江南。从心所欲过八十，屈指可谈无二三。献岁屠苏增甲子，发春萱草愿宜男。儿扶拜答乡人处，只诵犹龙惟老聃。
克让许寄酒，诗以趣之
作者：张昱
朝代：明
体裁：七言律诗

春至遣怀惟恃酒，莫教花发酒来迟。文章每与年俱进，世事还于老始知。海岳几时吟雪梦，涔阳有约采兰期。古音最爱朱弦曲，弹到高堂念别离。
六月三日雨
作者：张昱
朝代：明
体裁：古风

日车当空行，雷声从地起。长风吹行云，万籁若有喜。田夫念稼穑，望云如望米。甘泽始沛然，三日不可止。吁嗟乎苍生，何以答天地？
兰渚
作者：张昱
朝代：明
体裁：五言绝句

幽兰满洲渚，纫之可为佩。欲遗心所亲，涔阳何处在？
兰窗图，为戴掾赋
作者：张昱
朝代：明
体裁：七言律诗

旧家文献石屏翁，楚国高情世所工。捐佩忆曾过澧上，浩歌今望在云中。色欺翡翠滋清露，香澹蔷薇送好风。可是郎君玉窗里，肯将幽兴出兰丛？
兰雪轩
作者：张昱
朝代：明
体裁：古风

幽兰不自芳，君子以贻好。白雪不自洁，君子用媲操。与彼兰与雪，聊付尔怀抱。人生幼而学，壮则行其道。青春未晼晚，白日正杲杲。何乃七尺躯，迷邦以怀宝。时哉不可失，功名贵及早。
写易轩，为方以愚赋
作者：张昱
朝代：明
体裁：七言律诗

不于阙下写文星，天与冥鸿惜羽翎。人世谁为双鬓白，家山自是乱峰青。霞分晓色留书几，斗转寒光落研屏。观象玩辞从写遍，方干何忝旧明经？
军中乐，送征南掾史张毅赴京
作者：张昱
朝代：明
体裁：古风

我尝军中行，从知军中乐。高牙大纛启征途，风云随护中军幕。千乘万骑指顾间，环而居之乃城郭。五更觱篥吹一声，旄头惊向天边落。捷书日夜报天子，亲笔敕书加宠渥。刲羊宰牛饷壮士，万岁欢呼震山岳。大旆悠扬锦万里，从伶窈窕花千萼。男儿堕地志四方，蓬矢桑弧为有托。遭逢主圣得臣贤，风顺鸿毛易寥廓。只今诏檄登大府，鸷鸟之中瞻一鹗。渭城且莫唱阳关，举杯为赋军中乐。
冬日白牡丹
作者：张昱
朝代：明
体裁：七言律诗

律琯催春到牡丹，行云欲堕碧阑干。似嫌脂粉能相污，故逞肌肤独耐寒。雪艳最宜金缕盖，天香合是玉雕盘。赵昌花鸟新驰誉，画作屏风后面看。
冬至日，次张太守韵
作者：张昱
朝代：明
体裁：七言律诗

喜色轻黄未上眉，且将心事付游丝。嵇康取醉非关酒，杜甫长吟不为诗。一线日长宫女觉，五方云应史官知。人间梅柳关春事，次第从教律琯吹。
冬青轩，为天印上人赋
作者：张昱
朝代：明
体裁：七言律诗

冬青树老法王家，得与维摩共岁华。枝上蜡封经夏雪，阶前雨积过春花。词人有兴从题壁，童子何知但煮茶？不下禅床迎送拙，大千同是一袈裟。
冷泉亭观猿
作者：张昱
朝代：明
体裁：七言律诗

旧从巫峡看猿挂，此日山中复见之。黠与樵苏争堕果，捷于风雨下高枝。月沉夜涧魂先断，风搅霜空叫转悲。应记往年梅岭事，玉环付与老僧持。
凉思
作者：张昱
朝代：明
体裁：七言绝句

朝来风雨怯轻罗，便觉凉秋意思多。一夜不眠联翠被，馀香消尽满池荷。
凝香阁听雪
作者：张昱
朝代：明
体裁：七言律诗

陡然寒重紫貂轻，便觉高檐瓦有声。欹枕欲同蝉壳蜕，开门唯恐鹤巢倾。数杯酒力春容转，满盏茶香夜思清。小玉近床推不醒，袖笼檀板失天明。
刘曜卿画折花宫女
作者：张昱
朝代：明
体裁：七言绝句

柳风草露欲沾衣，又是宫中上直时。好把桃花都折尽，免教吹作落红飞。
刘生侍贡尚书入闽，卒业
作者：张昱
朝代：明
体裁：七言律诗

藉甚刘生尚古文，师资贡禹卒前闻。从公未觉山程远，到日须知土俗分。红嚼槟榔霞满口，白飞鹦鹉雪成群。七闽自昔称文物，莫说三山尽瘴云。
初月
作者：张昱
朝代：明
体裁：七言律诗

薄暮蛾眉临水出，照人犹自未分明。初升远岫如无意，欲下西楼却有情。离别几多长在望，团圆三五未能成。岂知少妇阶前拜，罗袖才揎恨已盈。
初至义兴芳溪
作者：张昱
朝代：明
体裁：七言律诗

罨画溪头雪水浑，是谁酒舫过溪村？故人见我即握手，步雪看花直到门。仓卒倾银开内阁，从容移玉出诸孙。馀生愧忝通家旧，委曲文情可尽论？
别乡友
作者：张昱
朝代：明
体裁：五言绝句

共是他乡客，从游又隔年。老人偏惜别，把臂一茫然。
别刘博士
作者：张昱
朝代：明
体裁：五言绝句

祇为情如雨，从教醉似泥。免看杨柳色，相送出城西。
别故人
作者：张昱
朝代：明
体裁：五言绝句

未别欲千言，临别无一语。惟此旧时心，随君渡江去。
别春，次扬州成廷圭韵
作者：张昱
朝代：明
体裁：七言律诗

燕语莺啼尽可哀，更无马迹到青苔。自从玉树成歌后，曾见铜仙下泪来。为晋为秦花几度，行云行雨日千回。若教蝴蝶知春梦，尽把黄金付酒杯。
剪花士女
作者：张昱
朝代：明
体裁：七言绝句

咫尺芳丛艳色深，蜂情蝶思两难禁。看来莫用闲惆怅，剪下春风一寸心。
剪韭轩，为韩叔贤赋
作者：张昱
朝代：明
体裁：七言律诗

故家不贵味能真，率尔蔬醪自可人。既向画堂题剪韭，更将玉斗出娱宾。青青叶绾指环小，白白头攒乳管匀。还是相门风致在，食前谁谓庾郎贫？
务勤堂，为俊宜之赋
作者：张昱
朝代：明
体裁：七言律诗

民生在勤则不匮，尔以务勤为此堂。百亩田苗终岁望，一春蚕事举家忙。课儿雪夜温书册，会客花时列酒浆。黄绢下机仓廪实，任从懒卧北窗凉。
匏瓜道人，为徐子贞赋
作者：张昱
朝代：明
体裁：七言律诗

吾岂匏瓜系此生，道人玩世以为名。百年雨露司荣悴，一日江湖见老成。濩落情怀庄子瓠，浮沉踪迹楚王萍。壶公借与龙为杖，抛著青鞋到处行。
北山堂
作者：张昱
朝代：明
体裁：古风

筑堂太湖北，堂上何所见？好峰七十二，终日如对面。其中尽白云，且是难持赠。鹤鸣露气升，鱼跃波光泛。唯尔禅居人，天机两相羡。
十二月，白牡丹为吕经历赋
作者：张昱
朝代：明
体裁：七言律诗

濠泗蒙恩得放回，牡丹犹寄旧亭台。忽惊花向腊前发，却是春从天上来。欢动山城传好语，兆徵幕府得良才。灵根自是南方种，只合移归上苑栽。
升仙坛
作者：张昱
朝代：明
体裁：七言绝句

坛上春风长紫苔，当时仙驾此徘徊。山中老尽千年树，化鹤何因一再来？
南坡书室图，为竺郎中题
作者：张昱
朝代：明
体裁：七言律诗

南坡书室未能还，一夕情生梦寐间。职任握兰居紫禁，心随画笔到青山。一经教子今何忝，九世为儒古亦难。家集河汾来学盛，岂无房杜出朝班？
卧病寄孟天炜郎中
作者：张昱
朝代：明
体裁：古风

数会诚不辞，暂离还相忆。虽无膏肓虑，伏枕已旬日。雨雪高楼上，阴沈病增剧。不知湖中水，晴后添几尺？日照花枝明，风吹柳条碧。感此春事深，携壶想无及。
又，槜李诗系卷三八陈彦廉作春草堂养母，诗以美之
作者：张昱
朝代：明

綦履鸣环左右间，佳儿佳妇及承欢。天回白日临瑶席，露洗红萱出画阑。小爵注春宜燕适，长裾曳翠可高寒。升堂拜母俱名士，一记何惭在史官？
双桂堂，为俞子成赋
作者：张昱
朝代：明
体裁：七言律诗

双桂团栾对两楹，碧云无数共生成。郤生片玉曾驰誉，窦氏五枝俱向荣。奕叶至今传世泽，灵根既老际文明。会须满袖天香里，载酒高堂说姓名。
双清馆（蔡参政立名）
作者：张昱
朝代：明
体裁：七言律诗

庐陵两生来作掾，齑瓮长年冰雪寒。中书八座共相许，华衮一字诚为难。风神左右映白璧，文彩上下翔青鸾。况闻客馆更清爽，秋色南山相对看。
双蝶
作者：张昱
朝代：明
体裁：五言绝句

相逐双飞蝶，风前不自持。有生皆有感，微物岂无知？
古别离
作者：张昱
朝代：明
体裁：古风

阳关古别离，对面折杨柳。旋踵委道傍，焉得长在手？丈夫四方志，竭力车马走。慷慨平生怀，不在然诺后。倾资铸宝剑，性命同所有。去去勿复陈，黄金印如斗。
古意
作者：张昱
朝代：明
体裁：古风

头上凤凰钗，是郎手中物。床上鸳鸯衾，是妾手自织。将钗与衾寄郎去，愿郎长见长相忆。
古意
作者：张昱
朝代：明
体裁：古风

白露积瑶阶，明月生罗帏。流光剧奔电，窈窕闭空闺。黄金奉桑间，毋乃礼义亏。安得廉耻士，再咏关雎诗。
古村，为曹迪赋
作者：张昱
朝代：明
体裁：七言律诗

魏国南来有子孙，至今人物古而村。松根曲处安琴枕，山石洼中注酒樽。汲冢文章遗竹简，秦人风俗尚桃源。海波不接天河水，要得仙槎径造门。
古瑟
作者：张昱
朝代：明
体裁：古风

锦瑟古之乐，造自轩辕间。朱丝五十弦，柱列鹓鹭班。中有洞庭水，白日兴波澜。人文际昌期，出应清庙弹。洋洋雅颂音，一唱而三叹。神人既以和，凤鸟翔其翰。圣明御天下，百灵咸仰攀。
古诗十四首·其一
作者：张昱
朝代：明

壮哉沛中歌，命世之雄者。帝王有大度，不在论风雅。绵蕝礼乐修，采诗固无暇。苏李离别辞，亦自关教化。文章与政通，斯岂杂王霸？汉诗十九首，不复辨名氏。苏李及枚乘，伯仲之间耳。当时尚词赋，六义谁作意？虽非大雅言，颇有风人致。篇章何在多，自足传于世。所嗟黄初后，作者莫与企。曹公英雄姿，吐词自天成。横槊鞍马间，慷慨念平生。汝颍诸文学，敛衽奉明廷。对酒惜时迈，载歌伸鹿呜。风云入壮怀，河山助威灵。至今邺下唱，犹擅文章名。铜雀有遗憾，哀哉短歌行。邺中盛文词，七子相掎角。虽膺丞相辟，未免伤流落。世胄相友善，宴好以酬酢。出纳结腹心，庶僚仰殊渥。愿因云雨会，戢翼永栖托。贵贱俱黄土，徒存建安作。魏文在世子，嗣领五官将。国事既有闲，经术尤所尚。宴游集文学，词藻咸宗仰。五星垂光彩，两曜分气象。风流积二世，况复人君量。快乐芙蓉池，乘辇一何壮！宁同汝颍士，戚戚冀所望。东阿帝室亲，复乃贵介弟。降志词翰间，国事罔所冀。思深而文典，光彩照当世。切切陈自劾，捐躯以明志。淫情洛神赋，所愿以自弃。祢衡轻狡人，况以才自负。将赴渔阳挝，侮人还自侮。曹公岂容物，嫁恶与黄祖。值兹劻勷际，焉用鹦鹉赋？所以贤达士，贵在识时务。三谢国亲臣，世家金闺彦。玄谈虽时尚，好爵尤所羡。出各领名郡，而不拘履践。能忘永嘉乐，山水事游宴。摛章固自美，雅音从此变。馀波及齐梁，纤秾入哀怨。嗣宗绝臧否，善若处时晦。咏怀数十篇，卓尔追汉魏。驾车哭而返，此岂无所谓？啸登广武台，神气偶相会。从来倜傥心，土苴视富贵。惟有步兵厨，可用时一醉。渊明君子儒，心事甚夷旷。醉来得佳眠，自谓羲皇上。文章固可诵，节概尤所仰。且无州县拘，安得言不放？托志圣贤录，千载成绝响。高人王右丞，辋川亦有乐。位居尚书省，志不异丘壑。谁言肉食鄙，而不事淡泊。辞擅大雅名，集多应制作。唐音得所宗，夫子实先觉。工部行在官，饥寒莫与比。奔走盗贼中，朝夕命如寄。一饭不忘君，危言以鸣世。亲蒙万乘知，不救妻子累。文章天地间，风雅可无愧。赋者谩接迹，此作竟谁继？襄阳孟浩然，五言擅时誉。迹放羁旅间，气藉江山助。感怀岘山作，托兴洞庭赋。九重获见知，一语乃上忤。敝庐南山归，亦足蔽风雨。篇章如可传，论何遇不遇。苏州韦刺史，早事武皇帝。既蒙南宫录，复膺符竹寄。折节就绳墨，检身勤治理。赋诗长日静，铃閤馀香至。晚逢杨开府，感激道所以。宜尔金玉音，风雅存遗制。
古诗十四首其一
作者：张昱
朝代：明
体裁：古风

壮哉沛中歌，命世之雄者。帝王有大度，不在论风雅。绵蕝礼乐修，采诗固无暇。苏李离别辞，亦自关教化。文章与政通，斯岂杂王霸？
古诗十四首其四
作者：张昱
朝代：明
体裁：古风

邺中盛文词，七子相掎角。虽膺丞相辟，未免伤流落。世胄相友善，宴好以酬酢。出纳结腹心，庶僚仰殊渥。愿因云雨会，戢翼永栖托。贵贱俱黄土，徒存建安作。
古辞
作者：张昱
朝代：明
体裁：五言绝句

欢乐自欢乐，苦辛长苦辛。城中十万户，谁是种田人？
句
作者：张昱
朝代：明
体裁：句

西河伶人火倪赤，能以丝声代禽臆。
右丞周伯温出示前为宣文阁授经郎代祀孔子庙，次韵
作者：张昱
朝代：明
体裁：七言律诗

万世斯文有耿光，端然龙衮閟宫墙。春秋不独尊周室，金石如闻奏庙堂。碑树丹楹皇帝诏，盒封黄帕内庭香。至今仰赖遗经在，师表前王惠后王。
司马温公九世孙碏，持公自书独乐园记并东坡诗刻，今将二百馀年，纸不盈尺，手泽犹存。感而赋诗
作者：张昱
朝代：明
体裁：七言律诗

浮云聚散岂堪论，富贵何如道德尊？几见蓬莱成浅水，可堪风雨换高门？纸图价匪千金重，手泽传能九世存。眼见寝园成茂草，却知司马有儿孙。
合涧桥
作者：张昱
朝代：明
体裁：五言绝句

两涧何年合，一桥终日闲。桃花逐流水，未觉是人间。
同徐大章溪上看芙蓉
作者：张昱
朝代：明
体裁：七言绝句

日暮归来雨湿衣，凉风千树綵云飞。渚宫只在秋江上，何事襄王梦到稀？
同谢别驾过淀山湖，登普光寺阁，次壁间马郎中诗韵
作者：张昱
朝代：明
体裁：七言律诗

浮云终日作轻阴，寺下龙潭百丈深。古刻尚存邢女记，好诗今与谢公吟。风行淀水摇深碧，雨过松花落细金。怕见南湖春草色，每来高阁倦登临。
同贡有初观潮赋
作者：张昱
朝代：明
体裁：七言律诗

旧时八月潮生日，士女倾城出看潮。秋唾似从天上落，晴欢宜向酒中消。气争鸟道为森爽，势合龙宫亦动摇。今度可怜成独往，海门斜日共萧条。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其一 岫云隐居
作者：张昱
朝代：明
体裁：七言绝句

岫云深护列仙儒，心与天倪共卷舒。诗境偶生吟思外，青苔黄叶满山居。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其七 汉祈灵坛
作者：张昱
朝代：明
体裁：七言绝句

汉武祈灵筑此坛，愿同日月驻龙颜。神仙岂有君王福，万国臣邻指顾间。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其三 无骨蒻
作者：张昱
朝代：明
体裁：七言绝句

缘合诗逢无首羁，此身便有上天时。无端许远留遗嘱，勾引闲人到处疑。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其九 藏书石室
作者：张昱
朝代：明
体裁：七言绝句

曾于唐史读遗文，此日来游似见君。石室自藏真诰后，等闲人世几浮云？
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其二 升王坛
作者：张昱
朝代：明
体裁：七言绝句

大涤潜通句曲山，列仙到处有遗坛。千年落叶无行迹，时见郭文骑虎还。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其五 九锁峰
作者：张昱
朝代：明
体裁：七言绝句

青山九曲锁烟霞，隔断尘寰百万家。洞里有春藏不得，春风春雨泛桃花。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其八 驯虎岩
作者：张昱
朝代：明
体裁：七言绝句

世往人非事不同，岩前无复旧行踪。空山落遍千林树，夜夜如同虎啸风。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其六 唐碑
作者：张昱
朝代：明
体裁：七言绝句

百尺穹碑当道安，蛟龙蟠攫藓花乾。火烧雨洗残文字，留得前王旧散官。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其十 仙人影
作者：张昱
朝代：明
体裁：七言绝句

形影能离已异常，指揩犹作桂花香。偶然狡狯留山石，未觉人间岁月忙。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其十一 丹泉
作者：张昱
朝代：明
体裁：七言绝句

百年能得几回来，更酌丹泉饮一杯。莫送鱼龙归大海，海中波浪是尘埃。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其十二 捣药禽
作者：张昱
朝代：明
体裁：七言绝句

因曾捣药事幽栖，羽化千年长未齐。得似杵声相继散，月明犹绕故山啼。
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔 其四 大涤、栖真二洞题名石
作者：张昱
朝代：明
体裁：七言绝句

身到名山骨亦清，洞中不枉为题名。高车驷马人间世，几度浮云石上生？
同贾守玄副官、顾存玄老监、曹空隐上座、龚翛然、吴逢原二监斋游洞霄宫，得遍览洞天福地诸胜迹，各纪一诗，刻诸崖石，以纪斯行之概云尔·岫云隐居
作者：张昱
朝代：明

岫云深护列仙儒，心与天倪共卷舒。诗境偶生吟思外，青苔黄叶满山居。大涤潜通句曲山，列仙到处有遗坛。千年落叶无行迹，时见郭文骑虎还。缘合诗逢无首羁，此身便有上天时。无端许远留遗嘱，勾引闲人到处疑。身到名山骨亦清，洞中不枉为题名。高车驷马人间世，几度浮云石上生？青山九曲锁烟霞，隔断尘寰百万家。洞里有春藏不得，春风春雨泛桃花。百尺穹碑当道安，蛟龙蟠攫藓花乾。火烧雨洗残文字，留得前王旧散官。汉武祈灵筑此坛，愿同日月驻龙颜。神仙岂有君王福，万国臣邻指顾间。世往人非事不同，岩前无复旧行踪。空山落遍千林树，夜夜如同虎啸风。曾于唐史读遗文，此日来游似见君。石室自藏真诰后，等闲人世几浮云？形影能离已异常，指揩犹作桂花香。偶然狡狯留山石，未觉人间岁月忙。百年能得几回来，更酌丹泉饮一杯。莫送鱼龙归大海，海中波浪是尘埃。因曾捣药事幽栖，羽化千年长未齐。得似杵声相继散，月明犹绕故山啼。
同赵郎竹园夜饮
作者：张昱
朝代：明
体裁：七言律诗

尘土无由得见侵，粉墙高护碧云深。日行南陆暑不到，月度天河龙自吟。沉饮何妨同阮籍，幽情亦或过山阴。夜凉庭院罗衣薄，吹彻参差思不禁。
同韩介玉过月溪上人玉雪轩
作者：张昱
朝代：明

高僧习静之所在，绕院竹梧生昼阴。此境应居玉堂侧，是谁移置雪山深？铜瓶薝卜不自供，碧椀醍醐为我斟。老得一闲君所赐，小车随处有山林。
同韩介玉过月溪上人玉雪轩
作者：张昱
朝代：明
体裁：七言律诗

高僧习静之所在，绕院竹梧生昼阴。此境应居玉堂侧，是谁移置雪山深？铜瓶薝卜不自供，碧碗醍醐为我斟。老得一闲君所赐，小车随处有山林。
君马黄
作者：张昱
朝代：明
体裁：乐府曲辞

君马黄，我马白。十月风高塞草枯，铁衣夜浸卢龙月。深入单于臣敢辞，边城土是征人血。
听律令乡饮回，赠刘复斋、马弘道
作者：张昱
朝代：明
体裁：七言律诗

晚步河桥念此身，馀生犹幸齿编民。府城无迹非为贱，松菊犹存未是贫。官府才听新降律，酒垆先问有钱人。衢歌仰咏唐虞化，乡饮俱前老缙绅。
听松轩，为朗上人题
作者：张昱
朝代：明
体裁：古风

微风吹幽松，近听声愈好。师非寒山子，安得此怀抱？天机内相会，百体同浩浩。如适清凉境，大地绝热恼。每从画省归，骑马必一造。妙趣须自知，难与别人道。
听泉轩，为龙井智法师赋
作者：张昱
朝代：明
体裁：七言律诗

山僧听得泉声好，每夜坐忘清夜深。松上落来惊鹤梦，潭中泻下杂龙吟。观心已净平生垢，到耳能空见在心。此去涓流如不息，沛然谁禦海鲸音？
听莺轩
作者：张昱
朝代：明
体裁：七言律诗

何处春来好听莺，谢家池馆越州城。绿杨垂地露烟重，红杏映帘风日清。醉把玉杯如有待，笑停锦瑟谩多情。却思旧过宫墙畔，著意马头啼数声。
听雪轩
作者：张昱
朝代：明
体裁：七言律诗

化机潜运本无声，学士情多睡未成。隐几欲同蝉壳蜕，开门惟恐鹤巢倾。花飞翠袖寒光动，茶煮银瓶夜气清。小阁下帘人似玉，舞衣制得五铢轻。
吴子道同兄辈尝子鹅
作者：张昱
朝代：明
体裁：七言律诗

张旭何尝是酒徒，深烦为我作春酤。酒行天降盘中露，鹅割囊封塞上酥。迹远五湖身既隐，醉归三径子能扶。南山远对东篱菊，除却陶家别处无。
周元亮、夏景安同过寿安堂提举乃翁墓上作
作者：张昱
朝代：明
体裁：七言律诗

盖棺事了若堂封，起伏诸山接过龙。解剑会曾心自许，脱骖非恶涕无从。每分药饵扶吾老，窃诵文章笑道穷。朱绂在身忘宦况，前朝犹有古人风。
呼猿洞
作者：张昱
朝代：明
体裁：五言绝句

洞閟烟霞古，岩回藤蔓丛。谁能将剑术，往问白猿公。
命酒徵歌送余婿，时伯庸酒间赋赠董景明、董彦祯诸亲还遂昌
作者：张昱
朝代：明
体裁：七言律诗

高堂尽意乐今宵，未可樽前自寂寥。锦瑟年华青冉冉，银河秋思碧迢迢。红于灯下看偏好，黄向眉间喜未销。明日早潮随去棹，到家应及鹊成桥。
和三脚鸡士壁上韵
作者：张昱
朝代：明
体裁：七言律诗

河上仙翁有洞房，几篷虽小胜舟航。径花妨帽青霞近，槛竹侵衣白露香。盘内钓鱼供过客，床头剪月照抄方。平生养得鸡三脚，几向人间唱晓光？
咏何立事
作者：张昱
朝代：明
体裁：七言绝句

旧作衙官身姓何，阴司归后记仙魔。视身已是闲躯壳，一领蓑衣也是多。
咏鸡
作者：张昱
朝代：明
体裁：五言绝句

凤凰有五色，鸡亦有五德。鼓翼不妄啼，一声天下白。
唐天宝宫词十五首
作者：张昱
朝代：明

寿王妃子在青春，赐与黄冠号太真。不是白头高力士，翠华那得远蒙尘？彻夜宫中按羽衣，明朝册拜太真妃。凤凰阁里承恩后，从此君王出内稀。兴庆池头芍药开，贵妃步辇看花来。可怜三首清平调，不博西凉酒一杯。清源小殿合凉州，羯鼓琵琶响未休。为是阿瞒供乐籍，八姨多费锦缠头。蓬莱前殿摘黄柑，一色金盘赐内官。拣得枝头合欢实，画图传与大家看。玉笛当年是赐谁，可教妃子得偷吹。还家剪下青丝发，持谢君王意可知。天子楼前百戏陈，大娘竿舞最惊人。贵妃独赏刘郎咏，牙笏罗袍色色新。舁上儿绷满翠容，黄裙高髻一丛丛。君王入内闻欢笑，赐与金钱满六宫。四海承平倦万机，只将彩戏悦真妃。不平最是弹双陆，骰子公然得赐绯。小部梨园出教坊，曲名新赐荔枝香。霓裳按舞长生殿，击碎梧桐夜未央。共指双星出殿迟，并肩私语有谁知？君王未出长安日，肯信人间有别离？香囊遗下佛堂阶，不使君王不怆怀。想著当年雪衣女，羽衣犹得苑中埋。勤政楼中夜正长，上皇西望转凄凉。侍儿惟有红桃在，一曲凉州泪万行。龙女殷勤道姓名，淩波池上乞新声。周公不入君王梦，谁与苍生致太平？天宝年间宠贾昌，黄衫年少满鸡坊。绛冠斗罢罗缠项，又得君王笑一场。
唐天宝宫词十五首·其一
作者：张昱
朝代：明
体裁：七言绝句

寿王妃子在青春，赐与黄冠号太真。不是白头高力士，翠华那得远蒙尘？
唐天宝宫词十五首其七
作者：张昱
朝代：明
体裁：七言绝句

天子楼前百戏陈，大娘竿舞最惊人。贵妃独赏刘郎咏，牙笏罗袍色色新。
唐天宝宫词十五首其三
作者：张昱
朝代：明
体裁：七言绝句

兴庆池头芍药开，贵妃步辇看花来。可怜三首清平调，不博西凉酒一杯。
唐天宝宫词十五首其九
作者：张昱
朝代：明
体裁：七言绝句

四海承平倦万机，只将彩戏悦真妃。不平最是弹双陆，骰子公然得赐绯。
唐天宝宫词十五首其二
作者：张昱
朝代：明
体裁：七言绝句

彻夜宫中按羽衣，明朝册拜太真妃。凤凰阁里承恩后，从此君王出内稀。
唐天宝宫词十五首其五
作者：张昱
朝代：明
体裁：七言绝句

蓬莱前殿摘黄柑，一色金盘赐内官。拣得枝头合欢实，画图传与大家看。
唐天宝宫词十五首其八
作者：张昱
朝代：明
体裁：七言绝句

舁上儿绷满翠容，黄裙高髻一丛丛。君王入内闻欢笑，赐与金钱满六宫。
唐天宝宫词十五首其六
作者：张昱
朝代：明
体裁：七言绝句

玉笛当年是赐谁，可教妃子得偷吹。还家剪下青丝发，持谢君王意可知。
唐天宝宫词十五首其十
作者：张昱
朝代：明
体裁：七言绝句

小部梨园出教坊，曲名新赐荔枝香。霓裳按舞长生殿，击碎梧桐夜未央。
唐天宝宫词十五首其十一
作者：张昱
朝代：明
体裁：七言绝句

共指双星出殿迟，并肩私语有谁知？君王未出长安日，肯信人间有别离？
唐天宝宫词十五首其十三
作者：张昱
朝代：明
体裁：七言绝句

勤政楼中夜正长，上皇西望转凄凉。侍儿惟有红桃在，一曲凉州泪万行。
唐天宝宫词十五首其十二
作者：张昱
朝代：明
体裁：七言绝句

香囊遗下佛堂阶，不使君王不怆怀。想著当年雪衣女，羽衣犹得苑中埋。
唐天宝宫词十五首其十五
作者：张昱
朝代：明
体裁：七言绝句

天宝年间宠贾昌，黄衫年少满鸡坊。绛冠斗罢罗缠项，又得君王笑一场。
唐天宝宫词十五首其十四
作者：张昱
朝代：明
体裁：七言绝句

龙女殷勤道姓名，淩波池上乞新声。周公不入君王梦，谁与苍生致太平？
唐天宝宫词十五首其四
作者：张昱
朝代：明
体裁：七言绝句

清源小殿合凉州，羯鼓琵琶响未休。为是阿瞒供乐籍，八姨多费锦缠头。
唐太宗遣御史萧翼赚禊帖图
作者：张昱
朝代：明
体裁：七言绝句

君臣诡遇一呆僧，禊帖虽来事可惩。谁料万年归葬后，却将茧纸累昭陵。
唐太宗骏马图
作者：张昱
朝代：明
体裁：古风

昭陵石刻今无有，绢素乃能存不朽。当时奇骨济时艰，驾驭尽入天人手。隋家再世俱凡庸，不知肘腋生英雄。晋阳奋起六骏马，蹴踏人海波涛红。帝王一出万邦定，干戈四指群小空。淩烟勋臣尽图画，一旦肯遗汗血功。呜呼何从得此样，规模却与石刻同。乃知帝王所驭乃龙种，岂可求之凡马中？唐家开基三百载，展卷尚觉来英风。